amanoisuno/poetBack huggingface dataset:
和劉美中尚書聽寶月彈桃源春曉 王庭珪 
何年鑿源開混茫，桃花兩片吹紅香。烟消遠浦生微陽，漁舟誤行溪水長。溪回岸轉山隙光，疑有絳闕仙人房。居民爭出羅酒漿，花間笑語音琅琅。抱琴釋子眉髪蒼，響泉韻磬鳴長廊。能談往事悲孟嘗，昔時臺沼今耕桑。又如勇士赴敵場，坐令遊子思故鄉。清猿抱木號鴻荒，孤吟劃見丹鳯翔。曲終待月西南廂，重調十指初不忙。如見古畫秦衣裳，春天百鳥爭頡頏。桃源歸來今已忘，彈到落花空斷腸。
和李巽伯少卿見懷 王庭珪 
騎鯨仙人本仙胄，不應暴落饑蛟口。長庚却復下人間，島瘦郊寒皆縮手。篇章邁往無故初，不共曹劉轍俱蹂。此邦雖陋江山雄，異時間出歐陽九。公今詩句滿江山，似覺衰容得春酒。筆端獵獵生風雷，胸次煌煌煥星斗。生兒了事正作癡，亦恐癡兒未能了。頃年胡騎獵夷門，兵拏不解誰當剖。大臣薦公來洛陽，舌翻波濤驚朝堂。飛龍借馬出建康，醜虜夜走塵沙黄。是時帝坐八綺窗，擬歌風起雲飛揚。
寅陂行 王庭珪 
安成城頭烏夜宿，啼烏未起雞登木。傾村入城來送君，馬首摩肩袂相屬。但有龐首不識名，何物老翁出山谷。老翁持酒前致詞，家住西村大江曲。大江兩岸皆腴田，古有寅陂置官屬。自從陂廢田亦荒，官中無人開舊瀆。公沿故道堰横流，陂傍秔稻年年熟。今年雖旱翁不憂，田頭已打新舂穀。誰云此陂會當復，老父曾聞兩黄鵠。嗟哉如君不負丞，躬行阡陌勸農耕。監司項背只相望，風謡滿路胡不聽。胡不聽，寅陂行，爲扣天閽叫一聲。
廬陵行 王庭珪 
廬陵地控虔與洪，孤城斗絕吳楚東。連年賊兵塞官路，烽火照夜旌旗紅。治中來時正逢此，自請按行山谷中。禾州吉水方震動，縛取兩渠來釁鐘。兇徒披靡拜麾下，願持田器爲良農。凱歌歸陳破賊狀，捷書飛入甘泉宮。甘泉侍臣知姓氏，天子往往聞其風。謂當到闕問邊事，邊上如今塵不起。但把長牋造鳯棲，莫說渡河挑馬棰。此公淹久佐一州，安用州民遮道留。州中老人錯料事，此公行立螭坳頭。
和程子山舍人贈高虞卿 王庭珪 
南宮四海英俊場，閱人須多無此郎。御史傳呼主司出，遙瞻紫案金爐香。簾垂咫尺斷還送，閉戶設棘圍高墻。卷堆封彌充棟宇，筆浸滄溟開混茫。麟臺學士喜得子，如獲寶鼎聯芝房。明日都城始傳榜，聲名烜赫無三張。平生知己萬不一，世有若人安可失。方調鼎味薦鹽梅，桃李何心並佳實。論經射策未足論，挽取功名看他日。同門笑語夜相過，起看北斗插天河。凌晨鳯閣拜座主，門生來賀爭肩摩。一時人物盡豪傑，太平爲寶非嘉禾。
題羅疇老家明妃辭漢圖 王庭珪 
明妃辭漢出宮門，豐容靚飾朝至尊。至尊左右皆動色，明妃欲語咽復吞。三千蛾眉塞天閽，帝獨不識王昭君。顧影徘徊復良久，尚冀君王一回首。當時自倚絕世姿，不將賂結毛延壽。可憐朱網畫香車，却來遠嫁呼韓邪。不如歸州舊村女，三幅羅裙兩髻了。陌上花開大隄暖，細雨春風歸緩緩。寧從禁籞落胡沙，長路漫漫碧雲斷。忽看漢月照氈裘，淚濕彈絲錦臂韝。龍眠會作無聲句，寫得當時一段愁。
送向宣卿往衡山兼寄胡康侯侍講 王庭珪  衡山
海內甲馬未盡休，豪英爲時當出謀。天生奇才必有用，何乃相率居巖幽。胡公人品今第一，汗漫久作朱陵遊。朱陵窟宅倚蒼翠，此公招隱安可留。九廟今誰起頹壓，四方正爾煩誅求。我聞昔時元刺史，舂陵地分天子憂。少陵作詩頌其事，至今人傳元道州。公爲道州績尤偉，誰爲再作舂陵謳。孤城疲卒捍狂賊，高論力詆庸兒羞。安得如公數十輩，參錯天下爲邦侯。京洛腥羶不難掃，潢池寇孽不難收。願公早請尚方劍，先斬佞臣張禹頭。
贈齊軒仲素老 王庭珪 
秀嶺明東城，飛翠横空斷。烟霞互滅没，爽氣浮清旦。旁連仙人居，樓殿出天半。金龍蟠繡柱，銀榜開琳館。齊軒面青葱，下瞰綠篠岸。我嘗醉其上，謳吟雜悲歎。一時賢士夫，車馬共遊款。當年二學士，落筆瀉銀漢。曾賦齊軒詩，字字星斗爛。事逐雲雨空，鬼錄尚可按。重來兵火餘，觸目自悽惋。唯有軒前山，秀色還舊觀。曉猿驚未已，歸袂何必挽。胡爲走塵埃，廢此奇一段。山靈亦可畏，移文定嘲玩。
寄黄子龐兼簡鄒德裕 王庭珪 
天狼窺太清，戎馬斷行路。一别常萬里，寄書何由數。識君英妙時，亹亹見佳處。當年松栢姿，已有廟廊具。比常覽新作，險絕聞奇句。探珠滄海底，秀色不受污。筆端百斛鼎，胸中九經庫。高文動場屋，仍傳渭上賦。豈但凌三都，自使強敵怖。鄒郎挺忠烈，英英起門戶。同遊氣概中，風雲生指頋。獨念蓬室士，無因陪杖屨。相望隔章水，欲往不敢渡。拏舟弄明月，正恐蛟龍怒。
贈康元章 王庭珪 
康郎讀書本勃窣，羞作儒生酸到骨。偶逢四海未解兵，氣如秋鷹眼如鶻。布衣杖策丞相前，官軍盡掃長蛇窟。燋頭爛額已論功，况子當年陳調曲。
送葛德裕 王庭珪 
捧檄困米鹽，戴星入州府。官卑強趨走，出語不媚嫵。坐此觸駭機，三人忽成虎。况聞郡公曹，士論極患苦。禍福在牙頰，驕氣溢眉宇。念君鸞鳯栖，孰若黄鵠舉。負材淹簿領，擺脫即騫翥。高興動長川，插旗催轉艣。帆經一柱觀，清風九江渚。蛟龍蹙横波，樓船照秋浦。兹遊定有得，因之壯心膂。丞相新開藩，門闌壓吳楚。豪英氣概中，人物粲可數。相逢一笑樂，細與論今古。若問山間人，披蓑釣烟雨。
題秀光亭壁餞劉世臣劉仲美 王庭珪 
飛雨灑簷角，車騎散巖隈。臨池張翠幕，衆賢會高臺。坐中蟾宮客，再占北斗魁。復有南巷阮，少年負英才。兩公俱博雅，胸臆天所開。明春試殿陛，筆力翻風雷。臚傳姓名出，聲聞落九垓。今宵且盡醉，須覆掌中杯。朝來得好語，仍聞小人災。請觀盧溪老，談笑消姦回。見敵未嘗動，坐令敵傾摧。庸兒不量力，自倒非人推。舉此卜二友，否極終泰來。
送李亨仲赴荆南辟 王庭珪  洞庭湖
少年膽氣横秋煙，腰間櫑具森龍泉。出門萬里探虎穴，錦带雕鞍明積雪。洞庭木葉飛霜風，將軍秉旄西擊戎。旌旗戈甲照湖海，欃槍欲滅胡天空。須君磨盾作露布，插羽來奏明光宮。
麗人行 王庭珪 
桃葉山前宮漏遲，宮人傍輦持花枝。君王喜憑絳仙立，殿脚爭畫雙長眉。欲把琵琶彈出塞，結綺臨春時事改。井邊忽見張麗華，忍聽後庭歌一再。
早行 王庭珪 
羣雞鼓翼天欲光，井上梧桐生微凉。殘星爛爛或出沒，初日淡淡開青蒼。楚妃臺邊曉雲碧，伏波廟前秋草黄。騷人辛苦拾何物，沅有芷兮今已香。
謝張欽夫機宜惠靈壽杖 王庭珪 
九疑連綿青未了，郴江擘出蛟龍吼。雷公霹靂搜巖幽，化爲鬰律黄蛇走。飛電迸火出奇節，黄蛇走立僵如鐡。攜看玉女洗頭盆，拄上九疑探禹穴。莫挑馬箠渡黄河，莫扣天門閽者訶。但掛百錢時一醉，從教風雨濕漁蓑。青錢學士年方少，年少羞爲老人調。即看飛步上蓬瀛，别有青藜夜相照。
魏彦成寄示桐川琅琊送行詩集奉次柳字韻一首系于卷末 王庭珪 
少年班玉墀，美若靈和柳。一麾出銀臺，風流亦不朽。琅琊古名郡，屢移賢太守。天子憂遠民，謂公極其厚。林甫既當國，不便珉與玖。何如訪醉翁，翁意不在酒。
次韻張虔州兼呈向宣卿 王庭珪 
賊鋒繞章南，殺氣動秋色。主將初無謀，突出誰與敵。君門九重深，羽衛生旗戟。我欲獻奇計，何由吐丹臆。萬言一杯水，平生幾兩屐。時雖急搜賢，毁譽皆失實。頃聞向衡州，姦盗俱惕息。人材有如此，宰相安可失。
和李巽伯韻贈甥劉志道 王庭珪 
年少嘗讀書，復挾琴與醫。世無識真者，持此將安之。古調不詠俗，空嚢不貯貲。結交名公卿，雲間接風期。披烟對珠玉，常恐生微疵。向來壁上弓，落杯輙自疑。此事一了了，昔賢當並馳。李卿句有眼，妙語真而師。
存存閣 王庭珪 
王郎身如椰子大，胸蟠萬卷猶能載。少年著足名利場，歸來卜築紅塵外。太虚爲室月爲燭，四海諸公常所會。窮閻陋室天下貴，駑奴豐車多覆敗。坐收浮念得此生，如鍊真金豈常壞。是中本自無虧成，壞與不壞亦何在。請君直下賦一言，要識所存當默解。
次韻周秀實觀李觀察勒兵 王庭珪 
霜風獵獵吹旗旌，將軍束装來勒兵。白鷺洲前雲鳥合，青原臺上山川横。李侯凛凛萬人敵，匹馬横行沙塞北。至尊殿上親賜名，生坐閻羅官柱國。提兵括寇來江西，探取賊窟如連雞。軍中超距多暇日，却學臨淮親校旗。中興猛士如吼虎，二十八將隨光武。要看麒麟第一功，金印垂腰光耀組。
送陸景莊提幹 王庭珪 
驅車越荆吳，轍跡走欲半。是時親戚多，烜赫踐華貫。中有衣繡人，持斧下霄漢。利權炙可熱，冷語冰未泮。徒乘朱班輪，呵殿嚇閭閈。如儺带面具，應遭鬼笑玩。而况新失職，誰肯聽呼喚。坐令公困窮，旅突幾不爨。蔚然鸞鳯姿，胡爲雜鵝鸛。我實憎此曹，期君遊汗漫。
次韻曾育才翠樾堂雪詩 王庭珪 
哦君翠樾堂中雪，詞如劍戟相磨切。又如牛鐸應黄鍾，水中躍出蕤賓鐵。因誦東坡憶雪詩，城郭山川兩奇絕。翠樾堂中雪復然，敢擬片詞增竄竊。長安道上醉騎驢，忍凍不知蹄屢蹶。爭似淮西破賊時，蔡州城外沙如月。將軍一箭射欃槍，夜落城頭曉方滅。捷書飛奏不動塵，露布馳來迷玉闕。醉翁句律號令嚴，凍口何由更開說。銀杯任逐馬蹄翻，斷藁殘編且扃鐍。
送趙逢源赴趙提點辟 王庭珪 
曩日逢君盧水頭，來如天馬初伏輈。忽然去作幕下士，奮袖起如鷹脫韝。黄雲壓空欲成雪，笑捧辟書還御闕。王孫俱是天麒麟，枕中有方能點鐡。
同陳思忠訪洪覺範 王庭珪 
尋春反向僧房卧，無乃行藏與時左。起來刮目覽新詩，花壓欄干夢初破。黄葉丹楓屬興深，吁然莫測疑楚些。惠休島可沒已久，二百年來無此作。世間何處著斯人，秀句天教出寒餓。我氣未衰詞頗弱，欲借鼓旗聊一佐。終朝巖下不逢人，苔色應嗔馬蹄涴。
次前韻酬劉美中 王庭珪 
筆勢斕斑如虎卧，何止風流蓋江左。新詩吟出鸞鳯音，曉鶯未啼春欲破。始知李白飄然思，俊語天成安用些。鳳簫聲不類人間，玉管定非人所作。可憐洛下書生冷，雷轉空腸發清餓。終日長哦學不成，掩鼻皺眉相贊佐。與公並轡且西遊，舉扇勿憂塵土涴。
贈忠襄公二孫 王庭珪 
乃翁精忠貫日月，一門挺秀俱琅玕。丹山飛來兩雛鳯，碧梧翠竹皆停鸞。武陵溪邊忽相遇，口角流涎誦詩句。盧溪摩頂欲作語，他日雲霄還記否。
送安成知縣周子發 王庭珪 
安成斗絕吳楚東，妖氛未息仍歳凶。公當是時宰斯邑，眼底日厭旌旗紅。胡兒初寇中原地，驛騎符移星火至。衆方敲捶立威名，公能使民歌愷悌。公家人物自魁雄，弟兄蹀躞騎青驄。端能經世任國事，同時獻納蓬萊宮。繡衣持斧今無對，虎節麟符照湖海。行看三鳯接雲飛，共濟艱危熙帝載。
酬聶達夫惠所業 王庭珪 
聶郎贈我長短句，大盤小盤堆玉筯。當年持此驚市人，破帽蹇驢誰借譽。厭聞百鳥呼春風，自作綵鳯鳴孤桐。俗聞惡語敗人意，胡不謁帝明光宮。
酬劉英臣載酒送花 王庭珪 
去年花下探春雨，鳴鞭走馬看花開。今朝危坐空山裏，不識春從何處來。誰云山中春亦好，忽見花枝被花惱。無奈窮愁輙賦詩，對酒簪花能絕倒。
次韻劉謙夫同年二首  其一 王庭珪 
子雲昔獻長楊賦，詞傾江海濤翻素。溪邊相遇覽新詩，陣馬迎鋒敢馳騖。忽憶楓宸賜第時，青袍紛紛莫知數。與客流落最多年，不記紫騮花下路。
次韻劉謙夫同年二首  其二 王庭珪 
蒼龍闕下同充賦，偶著青衫脫寒素。當年千佛共題名，勢若飛黄正騰騖。此時入彀多英雄，只今豈可一二數。朱輪丹轂滿人間，亦有傾輈猶載路。
次韻張子春賦瑤林春色 王庭珪 
花間酌酒邀明月，月照金罇佳興發。鯨吞霧捲百川空，醉挽酴醿落香雪。便將壘麴築糟邱，酴醿壓膏麥爲糵。釀成忽見張公子，公子家居近丹闕。爲余乘興誇洛陽，笑指沙頭卧雙榼。洛陽視此真草野，敢辱新詩借牙頰。瑤林名字出風塵，未遇知音那敢說。况能大讀離騷句，痛飲雖多不爲餮。未識王家碧玉香，彷彿東坡真一訣。誅茅本結方外人，豈用禮法相分别。預拂瑤林一片石，與君醉過清明節。窮亦不足悲，達亦不足悅。酒闌拔劍露肝膽，正恐不免論功業。
和陳柄臣見贈 王庭珪  长江
北人愁聽江南曲，細草新蒲幾回綠。當年避敵初渡南，千官蒼黄飯不足。中原亂後又逢春，邊頭只道無烟塵。邇來公卿不生事，此事必屬非常人。我曹生長江南樂，豈料翻成風土惡。湖海元龍氣尚豪，贈我新詩何璀錯。拾遺後出最能文，脩椽大屋今荒墳。遠孫高材淹管庫，猶能落筆生烟雲。山城相遇初相喜，共論大梁人物美。莫學夷門抱關吏，謀竊兵符椎晉鄙。
和胡子敦實少年行 王庭珪 
酒酣坐待東方高，臂鷹走逐城南豪。彎弓射殺白額虎，醉騎歸馬雪花毛。日暮黄雲動天色，易水迷魂招不得。莫學并州遊俠兒，徒費黄金飾韉勒。
暴雨初晴 王庭珪 
馮夷聒天夜椎鼓，盡驅羣龍起行雨。阿香推出雷公車，惡風動掣不周柱。似聞帝坐清霞宮，號令羣龍收惡風。便令萬物有生意，虞淵取日當春空。
觀李氏畫 王庭珪 
壁間冥冥雲塞川，細看幻出江湖天。寒鴉雪壓凍不喧，沙尾忽有瀟湘煙。黄蘆碧草鴈初下，畫此千金不當價。爲君覓紙一題詩，詩不能工且觀畫。
李仲孫佩蘭軒 王庭珪 
我友李仲孫，飭身一何介。被服古衣冠，昂然偉而怪。開軒蓬戶中，紉蘭以爲佩。布袍揖公卿，脫幘卧江海。方其得意時，天地不能礙。荷鋤入深林，剪薙發幽薈。清芬動窗壁，蕙若連光彩。君看紫綬翁，腰垂黄金带。璜珩錯琚瑀，印章如斗大。步趨踏龍尾，鏘然中音會。豈如此香草，擢秀繁霜外。秋風落萬木，臭味久逾在。我思軒中人，免食三斗艾。夢寐欲見之，一往清鼻界。
酬劉震仲 王庭珪 
憶對秋風與公别，風吹雲開露明月。高談不作儒生酸，舌翻波瀾吐奇絕。今朝馬首從西來，笑我窮愁不掀揭。蟠泥蛟螭氣如蜺，不肯一吐人安知。要令光彩射月脇，五色萬丈天南垂。我聞此語中夜起，誰與插翼白日馳。低心逐駑駘，青衫走塵土。何當大醉騎鯨魚，凌烟飛過蓬萊渚。
送南臺長老 王庭珪 
祝融峰畔南臺路，傑閣危欄上雲雨。繡木泥金好佛堂，撞鐘擊鼓聞瀟浦。瀛洲仙人東道主，謂敢招提境中住。請公說法也大奇，要公别下一轉語。
次韻方性夫同年見寄 王庭珪 
禮經久顛龐，不絕僅如带。諸儒共補葺，紛然莫酬對。先生隱桐廬，議論有根蒂。劍胸剔廢滯，電眼燭幽晦。虀鹽二十年，時節忽已屆。聲名塞天宇，筆舌翻清瀬。子美蓬萊宮，輝赫輙自怪。文彩動人主，英風特飄灑。清芬掩幽蘭，四海共紉佩。平生慕忠義，爛漫意常在。坐閱諸公間，誰與論梗概。著書逢休運，一洗窮愁債。駸駸度驊騮，過都如歷塊。嗟予強追躡，常負跛鼈態。雖登龍虎科，異調愧當代。才高自激烈，無爲逐時輩。
和施倅重陽日謝予送酒 王庭珪 
東坡異時談醉鄉，怒罵嬉笑成文章。其中廣莫幾萬里，脫略禮法侔鴻荒。初無愛憎與喜怒，豈有寒暑與炎凉。後世乃與醉鄉隔，糟粕始變鵝兒黄。三杯危坐亦拱手，儼如冠劍侍君王。淵明不飲時節改，霜風九月籬菊芳。舉頭忽見南山翠，便覺逸氣登羲皇。揮毫落紙得佳句，流涎露頂庸何傷。甕下被縳烏足取，定無奚童攜錦囊。安用船頭置百斛，又令口不離杯觴。醉翁飲少輙已醉，胸中了了初不忘。八仙脫醉尤可笑，騎馬落井何其強。
題禾山蕭秀才卧雲菴 王庭珪 
江南山盡頭，氣狀頗英淑。禾山倚天開，蒼翠滿林麓。扶輿磅礴起，横斷湘江曲。中有隱君子，結屋在深谷。未放雲出山，蟠雲卧幽獨。暮簷青潑眼，遠靄寒山竹。景色嘉有餘，幽人夢初熟。起看柱礎潤，山前雨應足。
題劉端禮步芳橋 王庭珪 
橋上畫欄低壓水，青龍影落芙蕖底。欲渡芙蕖望翠微，波面紅雲映屐齒。洛浦清流古有神，羅襪凌波生暗塵。東昏戲作錦地茵，金蓮襯步如花人。而今此事墮渺漭，但有荷花開蕩漾。試穿芒屩踏風煙，安用紫絲連步障。
余棄官累年劉元弼作詩見勉次韻奉謝 王庭珪 
我生寡結交，論議誰與質。憤氣不可蟠，龍蛇走鬰律。少年學奇字，費力弄紙筆。不讀五千卷，亦慕入此室。腰間插櫑具，談兵尤縱逸。時方用巨人，顧我何品秩。往年承平久，出師無紀律。群盗尚縱横，豈但開邊失。皇威振海岱，戈甲耀霜日。自可掃欃槍，掩耳驚雷疾。故人起閭巷，宿昔登近密。聲焰動四方，風雲生咤叱。犬羊猶爛漫，氛氣何時畢。感公贈以言，欲往非儔匹。此事恐不免，高卧安敢必。
送駱仲武 王庭珪 
淵明不喜折腰趨，寧作腰笏何易于。勸農使者鄙丈夫，少年新進安識渠。下馬怒頰虬奮鬚，指揮星火飛文符。詈辭愧語每不無，諸公止欲求薦書。椎斵肌骨尋膏腴，公爲一笑憐其愚。熙朝成法字已孚，堅如金石莫可無。鞭且勿施安用蒲，三年竟亦無逃逋。吏民遮道相懽呼，生立叢祠傍佛區。想當逸氣吞江湖，與人恢疏無怨吁。臨邛小子傲鄉閭，方乘朱輪呵道衢。公歸西山結茅廬，丹崖絕壁巉空虚。誰能負弩當道隅，終日與爾爲前驅。
送周覺民兼簡湘西故人 王庭珪 
蒼山凍雲垂欲雪，風吹客衣冷如鐡。忽乘狂醉夜敲門，不畏苦寒來訪别。時朝騎馬雪中歸，何處皺眉吟雪詩。若見湘西舊同舍，爲余傾廩說相思。
段居士粟菴 王庭珪 
若人胸臆著萬卷，始信此菴藏大千。維摩室中坐獅子，蓮花鬚上集人天。十方國士從坐起，聚此一粒空中圓。爾時寶刹現毫端，跳出雲門向上關。癡兒正抱古公案，對面不納須彌山。便向粟中尋世界，含元殿裏覓長安。
題周忘機畫軸 王庭珪  洞庭湖
羅浮飛瀑落九天，尺素倒流三峽泉。怪底晴窗起風雨，洞庭野色瀟湘煙。平生江山入吾手，况有對坐南昌仙。不須作此無聲畫，妙畫自以無聲傳。
次韻李教授閔雨 王庭珪 
赤帷使者朱斑車，重簷飛蓋遮日烏。佛前下馬來跪爐，草木焦卷苗欲枯。我亦本是耕田夫，僅能識字勤須臾。吟詩閔雨作時無，空勞皺眉捋髭鬚。安得年豐鼓不桴，便足飽飯甘樵蘇。
觀徐明叔畫湘西磨崖圖 王庭珪  衡山 洞庭湖
衡山高出北斗邊，九疑蒼梧相屬聯。羣峰環走如却立，山脚插入瀟湘川。朱陵渺邈迷處所，白鶴噴薄飛流泉。坐看徐郎拂絹素，盡驅山岳置眼前。徐郎豈是真畫手，酒酣遊戲乃其天。巴陵洞庭連浦溆，鯨鯢蟠穴爲賊淵。詔謂將軍出旗鼓，樓船蹴踏驚浪喧。欃槍夜落照湖水，雕弓十萬猶控弦。湘西古寺最奇絕，丹崖翠壁開何年。况公文章善敘事，大字怪偉宜鑱鐫。中書異時觀落筆，因煩吮墨圖凌煙。孟公韓公毛髪動，腰靫大羽冠進賢。他年中興事可考，公名亦與兹山傳。
和介甫少狂喜文章 王庭珪 
少狂喜文章，頂戴千佛名。年大意轉拙，腸饑猶舌耕。筆扛百斛鼎，詩當五言城。儻無封侯骨，止是識字氓。長安公卿中，閱人如踐更。扁舟苟能辦，自足了一生。
贈劉允升 王庭珪 
我家神螺峰，與子鄰井閈。聞名初識面，逸氣起天半。坐久語翻瀾，詩文星斗爛。刺口論世事，極能原治亂。洗我冰雪懷，韻出眉宇燦。遂于交遊內，得此一好漢。自言長沙來，幕府天下冠。相公秉旄鉞，英僚照藩翰。辟書欲交飛，置我在門館。事繫國輕重，忽逐雲雨散。請君企踵待，勢若馬脫絆。他年恐未免，成此奇一段。
劉端行自建溪歸數來鬭茶大小數十戰予懼其堅壁不出爲作鬭茶詩一首且挑之使戰也 王庭珪 
亂雲碾破蒼龍璧，自言鏖戰無勍敵。一朝倒壘空壁來，似覺人馬俱辟易。我家文開如此兒，客欲造門憂水厄。酒兵先已下愁城，破睡論功如破賊。惟君盛氣敢爭衡，重看鳴鼉鬭春色。
次韻酬向縣丞 王庭珪 
平昔君家瀛閣老，少日結交名譽早。眼中忽失如此人，尚喜諸郎美風調。前年寄書識英妙，經歳初酬君勿誚。後會相逢應可期，顧我形容未枯槁。
送敘浦令宋元老總幹 王庭珪 
軺車昔參使者騶，萬里粟帛咸括搜。荆蠻小縣天一陬，却來執板拜督郵。督郵偃蹇聊復爾，鶴書夜逐秋風起。峨冠端恐立螭頭，汗脚行當踏龍尾。公家有兒纔毁齒，背誦六經如瀉水。九重天子念勤勞，令試禮部收英髦。願作文章驚四海，他年一釣連六鰲。但知工部好驥子，勿怪將軍尋鳯毛。
題惠崇畫秋江鳬鴈 王庭珪  长江
老崇學畫如學禪，中年悟入理或然。長江未落鳬鴈下，舒卷忽若無丹鉛。定自維摩三昧裏，半幅生絹開萬里。不用幷州快剪刀，斷取鐡圍山下水。
次韻傅彦本三首  其一 王庭珪 
介子齎金持漢節，欲斬樓蘭言剴切。建康家譜不傳人，萬口謳謠同一舌。仍聞載書盈幾車，指甲生花掌卧蛇。祖風凛凛世不乏，笑我窮山採蕨芽。
次韻傅彦本三首  其二 王庭珪 
友琴安用胡公節，簾捲鳴弦自清切。忽聞飛語衝駭機，亦慮過時聽反舌。仁風西來隨傳車，揮毫落紙蟠蛟蛇。正逢久旱得霖雨，一洗槎枿皆萌芽。
次韻傅彦本三首  其三 王庭珪 
國步未寧誰仗節，慷慨談兵多感切。當時日厭五侯鯖，子雲筆札君卿舌。爭如不識金銀車，亦無字畫能驚蛇。且吟老杜江頭句，細柳新蒲又吐芽。
用前韻贈歐陽公制 王庭珪 
垂髫與君與折節，初學吟詩開又切。君仍抵掌能劇談，至今濤瀾翻頰舌。人生讀書須五車，要當赤手捕長蛇。不然是事且略置，時過松窗煮雪芽。
雅歌樓詩送永豐宰鄧晉卿 王庭珪 
潢池赤子弄庫兵，犬牙蟠接虔漳汀。十年烽火照縣郭，白晝不敢問衙庭。忽見青樓臨大路，樓上高歌揮白羽。樓前解角看投壺，終歳不聞撾戰鼓。主人坐笑已風流，小婦鳴筝樓上頭。曲罷仍能雅歌舞，送君此舞傳中州。
送董袞臣提舉 王庭珪 
小菴遂在青林裏，高軒大馬從何至。慨然吐論翻濤瀾，茅簷爲我清風起。忽傳丞相下湖東，羣兇落膽先摧鋒。便欲磨盾作文檄，捷書飛入甘泉宮。丞相參謀虚位否，會看出奇兼破虜。席卷江湖波浪清，貂鼎勳庸歸自取。
次前韻酬董袞臣使君見寄 王庭珪  洞庭湖
少年通籍金閨裏，持節荆湖已三至。巴陵江水天上來，樓觀崢嶸半天起。使君才氣雄山東，豪曹巨闕誰爭鋒。譙門高開洞庭野，鼓角震動魚龍宮。此中爲郡最佳處，讌間不復談征虜。題詩遠寄江外人，政恐六丁來下取。
再次韻酬岳州董使君 王庭珪 
西望岳陽煙霧裏，聞有璽書天上至。增秩何年下鳯凰，初無草動風塵起。我生飄泊任西東，孤軍敢犯千人鋒。郢中白雪豈容和，牛鐸輙應黄鍾宮。郡樓把酒題詩處，笑命騷人等奴虜。不憂突境有狂夫，立遣偏禆生縳取。
江虞仲生日 王庭珪 
王春正月東風回，星橋鐡鎖明夜開。鼇山千仞接雲漢，平地五色移蓬萊。公家今夕果何夕，適逢間氣生英才。清都虎豹失呵禁，九關轉鈕驅河鬼。爛柯山頭瑞煙起，太白之精天上來。却來人間知幾載，少日聲名震寰海。太學高文擅俊場，江南刺史多遺愛。江邊父老祝長年，南極年來一星在。明年此夕從宸遊，鼇山正出鼇頭外。新鶯百囀柳初青，龍池鳯閣遙相待。
李真狂過盧溪盧溪慮其狂之無所歸作狂語箴之 王庭珪 
江南有狂客，氣欲横九州。朝爲長安市上遊，暮出簀中思報仇。皇天恐爾狂不休，囚鏁置之東海頭。盧溪爲脫千金裘，換酒仍作商聲謳。醉來騎折六龍背，醒後槌碎黄鶴樓。摩霄拔劍斫月窟，何如投筆亦封侯。白晝殺人誇意氣，何如煙雨卧漁舟。
和周通判永豐破賊 王庭珪 
五更盾上聞磨墨，夜半偏思破殘賊。平明露布已成文，倚馬不知軍務劇。初傳别駕下南州，人如天馬徠西極。指揮猛士驅貔虎，坐使威聲馳絕域。狂胡昔渡西樓山，漢皇不閉玉門關。四方羣盗蝟毛起，旌旗光拂牛斗間。回戈必定東征去，鎧仗如雲光照路。捷書飛入甘泉宮，插羽鳴鞭氣横騖。公家人物世不衰，况復詩名天下知。探驪得珠何崛奇，更欲盡採珊瑚枝。
題李伯時畫馬 王庭珪 
秃筆戲掃凡馬空，人間始識天廐龍。山城逼窄那得有，注目萬里生長風。奚官緩牽紫絲鞚，好頭不著黄金籠。時平諸番盡入貢，此是玉花于闐驄。
送向豐之 王庭珪 
君家梁苑妙人物，羯末封胡咸勃窣。子今二十能綴文，詩如陣馬敢馳突。此去荆湖道路長，要吟秋水動三湘。歸時蕉葉應黄落，賸入騷人春草香。
和周秀實田家行 王庭珪 
旱田歳逢六月尾，天公爲叱羣龍起。連宵作雨知豐年，老妻飽飯兒童喜。向來辛苦躬鋤荒，剜肌不補眼下瘡。先輸官倉足兵食，餘粟尚可瓶中藏。邊頭將軍耀威武，捷書夜報擒龍虎。便令壮士挽天河，不使腥羶汙后土。咸池洗日當青天，漢家自有中興年。大臣鼻息如雷吼，玉帳無憂方熟眠。
再和酬王元勃舍人見寄 王庭珪 
風電聒天雷動地，老父閉門呼不起。從教卷却屋上茅，偶遇時豐且歡喜。閭閻比歲連旱荒，椎肌斵骨生千瘡。羽書止欲調兵食，不貯别庫爲私藏。吾君撥亂如光武，將軍不數韓擒虎。龍神自將羽林兒，折箠一揮開北土。誰識江南刺史天，政平訟理仍豐年。村中儻無石壕吏，吏不捉人人夜眠。
贈蔣山僧 王庭珪 
雲陽秀湘南，祖刹隱林嶠。曾出老古錐，今尚有餘貌。神駒過江來，覊靮不受敲。潮音震海湖，乞食徧蠻徼。遣子尋故岑，飛錫出泥淖。端能破慳貪，亦須硬觜爪。定林枕雙溪，門前風水閙。一派遶鍾山，歸時可自照。
沅陵遇公美忽談道術如有所得將之桃源作詩送之 王庭珪 
昔年結屋並江灣，見君心膽方未閑。牆東月出夜扣關，酒酣說劍翻濤瀾。邇來書劍謀俱左，尋仙欲鼓蓬萊柁。三寸田中已發花，九曲江邊仍進火。蓬萊萬里天無涯，驚風落葉卷黄沙。且過桃源訪秦洞，玉盤應飣棗如瓜。
贈寫真徐濤 王庭珪 
徐生畫人不畫鬼，點目加毛必佳士。邇來下筆更逼真，勿論山僧及童子。會貎詩人孟浩然，便覺灞橋風雪起。如今儻欲畫盧溪，一菴宜著深巖裏。
贈高伯強 王庭珪 
高郎讀書有何好，如魚蠧書終日哨。爨烟不屬長苦饑，行吟安得追風驃。羣公頓網加羅搜，未肯放子出一頭。先生上堂應勞苦，向來白璧何時酬。
和歐陽叔向寺丞韻酬劉漸父 王庭珪 
渤海赫赫東南豪，俯挹前輩傾時髦。有如青天白日出，平地放著崑崙高。都下官寮車可載，聲稱寂不聞中外。二陸初來浪得名，謬以蓴羮誇捷對。文章直要窺孔顔，不可睥睨馬與班。君門九重耀晶戟，遠臣胡得來其間。清新不見庾開府，寂寞詩壇將無主。縱使揚雄識字奇，劉歆泣歎空自苦。也知未遇何足悲，時來忽睹青雲低。鳯凰孤鳴得天律，百鳥束喙不敢啼。先生能作鳯凰語，議論遠過袁虎子。豈惟一日動朝廷，留作詩人後來史。汪洋尤喜陳時議，一夜稱嗟豈徒謂。九衢傳寫已喧闐，氣壓五侯驕七貴。螺江地古人物好，迄今故老猶能道。醉翁沒後頗荒凉，秀氣盤旋此環抱。天恐斯文久遂終，英靈挺出嗣家風。身雖富貴異流俗，兩眼觀書耳亦聰。應曾夜半參黄石，神幾暗得無蹤跡。我本閑愁寡才力，閉吻逢君那喘息。
郡齋次張參政韻呈王舍人 王庭珪 
使君天下士，豈止臨一州。此州久廢亂，弄兵非鼠偷。使君醫國手，頓若沈疴瘳。下免北征苦，上寛南顧憂。壞堤防蟻穴，回瀾障東流。潢汙與行潦，咸可供薦羞。幕府羅俊彦，巨細靡不收。天生一世人，異趣各有求。盧溪老病叟，十年不浪遊。失脚入城府，本自非人謀。賢侯新下車，採矚加窮搜。鄰里輙驚怪，出門爭挽留。平生江海思，徑坐大孤秀，猶沈百寮底。朅來尉吾邦，聲華愈曄暐。諸公用法律，領略極不似。輶軒日邊來，願採書于紙。
送通判周監丞 王庭珪 
秋江水净磨碧銅，秋山先作歸意濃。况逢星火羽書急，立馬不復能從容。船中載書三萬軸，鳴鐃揷幟摇秋空。前年羣盗尚蠭午，眼底日壓旌旗紅。行春兼督貔虎士，破賊屢奏明光宮。今年豈料煙塵起，赤白提囊走邊吏。縣官飛符急索租，誰能急了官中事。不如置笏還縣官，頭巾脫掛西林寺。詩句留傳天地間，時有人來問奇字。功名正恐未免耳，此役由天不由己。
送趙敏卿 王庭珪 
翩翩公子天麒麟，目光點漆傾坐人。萬里肯來尋逐客，夜夜讀書喧四鄰。君今先渡瀟湘水，我亦東歸聊復爾。明朝勑放巫山陽，拄杖行穿赤泥尾。
題洪覺範方丈 王庭珪 
曲徑通禪房，闢戶得佳境。適從闤闠至，頓覺耳根静。古木含蕭森，寒梢發光景。墻圍數竿竹，中藏大千境。月從天上來，入林散清影。爐焚薫佛香，盌注浮雪茗。客散羣動息，兹焉發深省。
次題周公予趙逢源過瑤林洞中探酴醿 王庭珪 
桃花落盡春風顛，兩翁並轡來翩然。入門下馬看花發，仰攀綠葉窺青天。倚檻謳吟發清唱，終夕擁鼻鳴寒蟬。唐昌仙人識玉蕊，借月下看乘飛煙。明朝地上拾落粉，草間點綴如遺妍。狂思玉爪搔背痒，不可妄得麻姑鞭。歸來歡欣應拍手，笑君騎馬似乘船。醉後猶能作長句，半夜打門驚我眠。
送葉通判赴闕 王庭珪 
乃翁共試蓬萊殿，筆力翻瀾瀉河漢。聯鑣並出日華門，燕罷綴行風雨散。家聲烜赫今益昌，高車大馬何煌煌。江頭相遇初識面，握手一笑仍悲傷。獨把窮愁老巖谷，喜見高年有此郎。如今又作摩霄去，行看鏘玉侍明光。
送僧祖麟遊龍會 王庭珪 
大仰古禪窟，秀色摩穹蒼。蜿蜒屬龍會，半壁開寶坊。中有寂寞人，宴坐花雨傍。杜門不說法，碧眼照胡床。子昔喜行脚，拄杖走四方。所至螺鼓閙，正作佛事忙。是中不可住，令人心發狂。却尋龍會山，夜深聞妙香。起望山上月，千山同一光。從來遠行客，終必還故鄉。便當隨月歸，急掃松下房。芒屩儻已具，留錢辦茶湯。
避亂東村逢南嶽簡上人 王庭珪  衡山
一别湘山今幾載，盗賊縱横爾猶在。北來鐡馬獵夷門，金錯旗竿繞湖海。憐我避亂荒村中，杖錫穿雲窮崔嵬。茅簷瀹茗清風生，月隱霄間星磊磊。高談微及古興亡，爲言致禍由時宰。著屐包腰却下山，恐觸危機吁莫采。
送劉宏夫昆仲赴省試 王庭珪 
我聞君家書滿房，騎馬夜過叢桂坊。乃翁危坐具燈燭，諸子讀書喧兩廊。問君讀書一何苦，要取高官起門戶。仰天大笑幾時歸，明年雙鵠刺雲飛。
次韻韓朝美惠硯 王庭珪 
詩如春風入花骨，暖日晴雲入竹石。退之筆力千古豪，世有文章擅東壁。松窗結鄰翁乃惜，坐中頗復有此客。人怪窮兒得寶歸，布袖淋漓手黧黑。
次前韻酬羅思義 王庭珪 
君章夢吞五色翼，未羡充宗得文石。遠孫詞采亦班班，復見光芒動奎壁。我住江南君住北，北人今作江南客。論詩爭勝類摴蒱，一喝成盧子俱黑。
次前韻酬周公予年家 王庭珪 
君家大阮聲輝赫，當年並試龍墀石。小阮風流不减人，一家頓有雙聯璧。共題鴈塔多名卿，溪頭獨作漁竿客。身經離亂偶相逢，怪我婆娑鬢猶黑。
次前韻酬劉大虚惠端硯 王庭珪 
端溪之水深莫測，千夫挽綆下取石。溪翁採得歸不眠，夜劚鵠卵出蒼璧。君從何處得此寶，贈我慚非玉堂客。况無徤筆寫銀鈎，墨汁徒翻老鴉黑。
王舍人生辰作 王庭珪 
己巳四月二十四，甲子夜半天門開。是時羣星環北斗，一星謫墮人間來。星精爲人不易得，千年孕秀方呈才。筆扛龍門百斛鼎，家傳鳯閣通銀臺。螭頭獻納近日月，論事力取天顔回。中興文武收髦俊，願公急起乘風雷。野人指山祝公壽，事業亦與山崔嵬。金房難老自有訣，銀編紫筆磨松煤。
贈彭時卿秀才 王庭珪 
昔年待詔隨公車，袖中獨有平戎書。當年肉食無上策，奇才劍客何時無。從來謀國忌迂儒，遂令此賊稽天誅。君能再陳治安策，親喪未舉宜何如。休論忠孝不兩立，一抔之土非難圖。莫但扣門來夜話，長纓終請羈單于。
六月上澣陪王元勃舍人攜客遊青原山周秀實通判作韻語紀一時勝集奉次元韻 王庭珪 
使君從千騎，伐鼓驚羣偷。前驅嚴虎節，夾道森蛇矛。别駕工五言，句刮造化美。筆法蟠高軒，銀鈎照窗几。冠蓋一時盛，秋旻羅衆星。尋思問祖意，米價作麽生。欲扣山中人，何由知彼岸。殘陽下峰頂，暮色藹餘蒨。鳴珂出修竹，驅車轉平原。登臨悲往昔，豈不多名賢。獨餘姜與顔，人品亦自勝。溪流水濺濺，中堪理漁艇。賓客隨太守，風流幾百年。山間留絕唱，巨石枕横川。
送劉義夫宰祁陽 王庭珪 
浯溪寒翠拖碧玉，石崖硉矹凌蒼霞。次山奇文走霹靂，顔老徤筆蟠蛟蛇。凛如誚杞叱希烈，至今傑立天之涯。公於其間宰民社，切勿但取文辭誇。當用忠壮出奇節，縣妖破膽莫敢譁。官舟連檣泊溪口，符移星火如撒沙。舊聞俗苦吏囂惡，端能病政使不嘉。先聲入境若元氣，顧見槎枿皆萌芽。溪中古月溪上石，照公清德無纖瑕。溪流不盡石不老，佳名萬古磨不窊。
次韻羅伯固聽琴 王庭珪 
焦桐初不受文理，弦以朱絲奇乃爾。坐中忽聞太古音，寵辱頓忘那有恥。官廳曾有一日閑，奏刀未覺肯綮難。抱牘兩衙鳬鴈退，目送飛鴻聊一彈。爽氣朝來如有約，幽林鳥語山間樂。琴罷揮毫各賦詩，滿袖珠璣何璀錯。晚風歸袂失炎蒸，却憶冰壺此段清。酒醒月白重開匣，更作松風夜雨聲。
彭青老往禾山讀書所寓之室曰蟄菴爲賦蟄菴詩一篇送之兼簡白雲元老 王庭珪 
彭子擔簦行有日，拄杖穿雲風雨疾。主人好事家有書，卷埓石渠吞藏室。兹遊遠去栖碧山，頭角未欲嶄嶄出。泥蟠谷底茅屋深，丹崖青壁幾千尋。白雲老元坐禪窟，笑汝猶作書生吟。峰頭别打禾山鼓，喚起蛟龍趁雲雨。
題向巨源南昌樓詩後 王庭珪 
南昌高樓在何許，亦面西山望南浦。壁間有客舊題詩，傾倒湖山入毫楮。此公平生妙言語，突過前人落霞句。簾開月出大江横，定勝滕閣捲山雨。
贈蜀僧妙高 王庭珪  洞庭湖
峨眉山頭古時月，浮雲捲盡塵埃滅。曾隨僧宴入中京，光照九天開玉闕。山月如今亦送君，影落洞庭波底徹。此時看月憶峨眉，山色湖光兩奇絕。明月隨君却復東，千里相思共吳越。問言古月與今月，水鳥風林盡能說。溪邊惜别重吟哦，顧我無才奈若何。他日長安逢李白，再乞峨眉山月歌。
戴國和得潘衡墨法於意言之外今攜之湖湘必有識之者作詩以送之 王庭珪 
老潘膠法秘不傳，君獨得之乃其天。此法彷彿如參禪，忽然有省夜不眠。又如神仙換骨法，應手不自知其然。湖東大帥天下賢，詞源如海筆如椽。本是玉堂揮翰手，正要此物供磨研。醉題李白三百首，掃盡將軍九萬牋。老潘殁來知幾年，聲名始落瀟湘川。君不見呂洞賓，竹絲籃子烏紗巾。長安市上無人識，喚作湖西賣墨人。
送彭秀才赴國學試 王庭珪 
君厭江南卑薄鄉，擔簦萬里趨虞庠。虞庠黌舍中天起，上游英俊如堵墻。子欲戰藝於其場，亦須旗鼓能相當。但得同升博士堂，看取官職如驅羊。
遊貢游洞 王庭珪 
竄身楚西極，幽奇頗窮歷。况此古道傍，横天竦蒼璧。何年始開鑿，工如鬼鑱刻。飛空數百丈，突出清鯨額。那知風雨時，雲雷非窟宅。事跡墮渺茫，探討失圖籍。豈無高世士，於此煉金液。不能久徘徊，上馬空歎息。
次韻折樞密題向萍鄉莞爾堂 王庭珪 
器遠無近用，弦歌只暫娛。從來趙魏老，或爲滕大夫。昔時武城宰，其人骨已徂。牛刀發新硎，夫子輒驚吁。向侯本學道，與世疑闊疏。擁紬聽衙鼓，庭下一事無。不爲赫赫名，詭衆以自殊。催科雖云拙，於今乃賢歟。夫子儻無言，黑白共一區。家有治縣譜，不飲常晏如。棠陰决民訟，松間讀我書。飛蝗避境土，野鶴馴階除。堂上盛賓客，不減陳趙予。新詩播京邑，異世乃同途。振轡若登仙，身輕衣六銖。雲間候飛馭，君駕何時迂。
寄賀魏彦成郎中 王庭珪 
扶桑日出天開關，江南太守初賜環。鴛行舊班三尺脚，踏他龍尾回天顔。是日奏對驚衆目，措國不動安如山。爲郎畫省非常調，民曹金穀徒煩要。江淮久鬰鸞鳳姿，一飛宜上青雲表。政使垂紳坐廟堂，南北封疆談笑了。君不見河南魏弱翁，治行聲聞九天上，漢室中興拜丞相。
謝魏彦成知郡寄惠漂布 王庭珪 
江南渡頭浣紗女，年年舟上織白苧。織成還自漂江沙，女手纖纖白於布。水邊時有釣漁人，何異淮陰漂輕絮。一飯能識韓將軍，不負平生名漂母。州西寒士衣百結，太守憐渠心甚切。爲作絺衣倒接籬，炎官火傘方張設。恨無青絲白玉鞭，醉騎白馬踏江月。誰知南國任公子，留待深冬禦霜雪。
題向宣卿伊山有裕堂 王庭珪  衡山 洞庭湖
伊山連屬朱陵村，公來力掃衡山雲。便令築堂隱其下，萬竹遶堂松作門。此公文簡四葉孫，奇謀遠略世所聞。胸中磊砢著千古，雲夢豈止八九吞。憶昔荆湖盜初起，乞得兩郡西南奔。至今衡陽道州政，父老出涕猶能言。負材傑異衆所忌，使者不便仍謗諠。宗閔羞作南山虎，李斯却憶東門兔。壁後置人誰不知，傾身障簏情已具。何曾日食一萬錢，猶言舉案無下箸。貪嗔俱是可憐人，百憂纒身誰得汝。請君聽我伊山行，九疑洞庭皆可耕。清風不用一錢買，時有明月窺簷楹。其中廣莫幾萬里，寵辱微物安能驚。自非胸懷有本趣，其氣激烈何由平。安得中郎捋鬚手，喚起桓伊來撫箏。
題劉知縣後隆堂 王庭珪 
五季列壤爭未休，庸兒崛起操鉏耰。朝爲吳臣暮歸楚，黥髠盜販更據州。君家大傅出奇策，氣壓百萬姦夫謀。一朝談笑解紛亂，辭爵却歸東海頭。自言其後必隆盛，慶源遠與江河流。昔時楊寶所活一黄雀，猶能四葉清德傳至彪。又聞何敞陰功唯治獄，天遣使者賜策何其優。有如大傅安堵十萬戶，宜令後世袞袞生公侯。
贈别劉文卿 王庭珪 
丞相諸孫早相見，子獨羈遊未識面。忽騎瘦馬夜敲門，始得此郎如小阮。通都大邑多豪英，乃走窮山訪微賤。匆匆未暇世論文，會看落筆知關鍵。
題王主簿逸老堂 王庭珪 
人生異趣各有托，年少何如老人樂。老來萬事不掛眼，樂處勿憂兒輩覺。疾雷破山吾不驚，亦賴天教閑處著。兩部池蛙當鼓吹，萬疊雲山作屏幕。此時真似地行仙，拍酒何須萬斛船。不愛白日昇青天，不愛腰纒十萬錢。但愛百年三萬六千日，日對芳樽聊自逸。明日花開花更好，定知不向愁中老。
題羅氏餘慶堂 王庭珪 
蒼崖翠壁前人居，猶識當時屋上烏。應念前人餘澤在，飛閣突出青山隅。山前老父相叫呼，爲起里門高著櫨。葱葱瑞氣已充閭，他日要容高蓋車。
送劉熙載赴省試 王庭珪 
江南山欲窮，地與荆楚錯。君生於其間，秀氣鬰磅礴。文章變骫骳，聲名久渹硞。至於吐言談，風味亦不惡。如何生寒窘，詩書對藜藿。天網羅英材，搜獵徧叢薄。君材萬人敵，百鳥避一鶚。忽從布袖中，盈編出新作。奇怪驚我前，雷電雜風雹。行當試殿陛，宏文要追琢。同遊三數公，詞藝俱贍博。上方集多士，謀欲取京洛。徑須陳治安，端不談冗齪。致身青雲上，去天纔一握。早寄山中人，庶以慰寂寞。
贈劉亞稷 王庭珪 
君家大父當元祐，賦壓鄉閭在人口。子今二十能綴文，已觀落筆蛟蛇走。藍田出玉果不非，豈知剖蚌得珠璣。乃翁高材卧林壑，眼中有此光陸離。炯然見子侍公側，鵷雛翠倚碧梧枝。嘗聞鵷雛之生破卵出，五色即欲摩天飛。陸機少年作文賦，河東小鳳才亦奇。自古有英物，秀發皆如斯。我謂鵷雛排風整毛質，翦拂始光輝。尚須啄琅玕之實，飲瑤海之池。然後巢阿閣，集赤墀。赤墀阿閣無凡棲，期子當呼鳳來歸。
謁王宣子舍人 王庭珪 
垂旒畫袞雲繡裳，天子擇日開明光。臨軒策士必親覽，鴻文獨高翰墨場。都人爭看狀元出，九衢車馬何煌煌。貴名一日動天地，破卵插翼飛鸞凰。螭頭獻納近日月，謂公遠器宜廟堂。麟符虎節下霄漢，雙旗忽開南斗傍。朝廷已知弱翁治，行且大用歸巖廊。江邊野老病初起，始欲杖策窺門牆。
張元暉生日 王庭珪 
春風吹月昨夜圓，門對新生洲渚邊。紫文鸑鷟初入夢，燕公手筆大如椽。赤松黄石俱長年，金鈎鵲印仍家傳。劍池霹靂蛟龍吼，寶氣飛精射牛斗。人呼張鎬帝王師，相公元是山中叟。
和王宰早梅 王庭珪 
雪裏花開冰未拆，如見瑤姬侍君側。瑤姬國艷欲傾人，嫣然一笑頰齒白。疏影横斜語最奇，桃李凡姿無此格。瀛上休觀倒暈眉，且看嬌黄塗半額。
贈歐陽伯威 王庭珪 
歐子扶親喪，崎嶇度湘巘。豈無當塗人，孰肯爲封傳。跣足行萬里，僅能及鄉縣。埋玉謀荒山，此計墮瀰漫。世無郭元振，一舉四十萬。積微會衆力，庶可咄嗟辦。
送頗姪郡學讀書 王庭珪 
郡侯勤勸駕，英聲播江濆。學官得鴻儒，筆頭弩千鈞。金蘭二二友，執經造其門。歐陽子劉子，試藝咸有聞。吾姪奮袂起，去若渇驥奔。妙推天地假，高談帝王尊。入室得妙語，錄寄青溪村。
還劉秀才文卷 王庭珪 
君家邇來妙人物，叔父風流更超絕。中興天子搜羣材，龍虎同年收羯末。我識君家鐵面公，當年作賦聲摩空。君今祖襲乃復爾，自出機杼成家風。惠我新編盈大軸，武庫五兵森在目。縱横璀璨不知名，玄圃崑山皆積玉。文章磨治欲無瑕，要如春風開百花。筆端著力覷天巧，自我秀發成嘉葩。
和通判周監丞見贈 王庭珪 
大廈久撞壞，撐拄非一支。安得好柱石，壯麗如昔時。向來榮盛處，草木今紛蕤。羣材未盡出，去若馬脫羈。豈期朝無人，過之輒欲私。骨相不媚嫵，因歸結茅茨。忽逢高軒過，飄然鸞鳳姿。宜在帝左右，珥筆班龍墀。少年歷清貫，高名誰不知。胡爲至下邑，撫俗問民疵。題詩滿巖谷，妙處有餘師。
和趙叔清蠟梅 王庭珪 
春入梅花村，蠟粧林影繁。香肌冒寒立，此意爲誰存。宮額半塗黄，要爲出俗韻。不露冰雪姿，風流真素藴。
江亭候施倅醇翁阻水漲作詩寄之 王庭珪 
夜雨漲溪碧，天明望歸舟。飛帆出木杪，浩蕩兀中流。洪崖仙人姿，謂落滄海遊。興盡却回棹，待此霖潦收。抱琴出竹迎，倒披翠雲裘。風濤正可久，煙波生暮愁。
聞郡中請賢老住報恩作詩贊之 王庭珪 
夜郎佛刹接西土，誰敢招提境中住。老賢元是住山人，拄杖無心自來去。山中猿鶴不須驚，明朝聽打禾山鼓。鼓聲新響振人天，水禽草木咸歌舞。
贈羅道人 王庭珪 
道人渇飲石縫漿，鬚髯墨黑兩頰光。或云公是伯休那，又疑楚有接輿狂。倒騎白鹿渡湘水，獨識老翁跳玉堂。他年賣藥長安市，乞我仙人不死方。
贈蜀僧無觀 王庭珪 
師出峨眉西極天，萬里一衲雙行纒。朝遊名山暮滄海，不著脚踏諸方禪。眼中自有識人物，行盡江南山水窟。紫雲深處有神仙，高馬達官無此骨。溪頭惜别強吟哦，顧我無才奈若何。他日長安逢李白，爲乞峨眉山月歌。
次韻胡邦衡衡陽縣瑞竹堂 王庭珪 
牆裏圍脩竹，竹間開草堂。經春多夜雨，入夏長新篁。節抱幽人操，風敲明月璫。孤根元獨立，並幹兩爭長。影落龍蛇動，清移枕簟凉。門常對衡岳，氣足傲羲皇。日射玲瓏色，林疏瑣碎光。雙莖非别種，異物出時方。海嶠名雖久，湖海跡愈彰。行當卧龍起，天爲見珍祥。
和胡觀光惠詩兼致守倅招延之意 王庭珪 
伊昔橋門盛，環觀壁水春。一鳴先折桂，百拙誤謀身。憔悴湘江西，淹留京洛塵。思歸緣竹鶴，静念愧朝紳。顧我蓬蒿賤，逢君海岱珍。贈言多溢美，秀氣發清淳。本出東臯裔，元非水北人。山靈回俗駕，幕府盛談賓。駿骨千金重，沙鷗萬里馴。人生各有趣，忍負接䍦巾。
和施倅歲暮感懷 王庭珪 
野闊生愁興，時危無定居。淵明傷倦鳥，張翰憶鱸魚。宦路風波惡，交情勢利疏。謀生成齟齬，欲進復躊躇。盜賊猶猖蹶，田園未墾鋤。君王圖治切，新下急賢書。
和歐陽廣明竹間桃花 王庭珪 
雨罷新花明曉日，竹陰瑣碎錯黄金。牆頭過盡雙飛蝶，葉底巧啼何處禽。玉女洗粧勻淺淡，老龍脱籜著青深。柔姿敢並高標立，直節時容粉面侵。愛客分明莫來折，坐輿徑造不妨尋。桃花落後春事已，唯有清風滿竹林。
秋郊曉興 王庭珪 
玉露三秋夜，銀河八月凉。山虛響相答，江靜練浮光。雨足園蔬茂，年豐稻穟長。不憂羣雀噪，鳴鳳在朝陽。
送謝夢叟昆仲之湘江 王庭珪  洞庭湖
蠟屐訪窮巷，脂車戴曉星。哦詩添些語，望岳插清冥。烽火連蠻徼，樓船壯洞庭。瀟湘多夜雨，羡爾對牀聽。
秋夜周子康登辰州城樓 王庭珪 
殘夜不能寐，起登城上樓。山銜半江月，風撼九天秋。鵲已棲高柳，人猶棹小舟。誰云羣動息，漁子正垂鈎。
清江留别任子嚴 王庭珪 
正月下南昌，扁舟過玉梁。逢人問任子，迷路失仙鄉。吾道今如此，斯文恐未亡。烏臺千載話，他日自輝光。
送客 王庭珪 
東門楊柳陌，車騎散林坰。草綠古今道，馬嘶長短亭。人歸天北闕，光動斗南星。送客何年了，春蘋又滿汀。
次韻方性夫同年見寄 王庭珪 
憶在長安日，先朝始賜官。同登進士第，半著侍臣冠。歸意倦飛鳥，詞源倒急灘。平生事何限，話著齒牙寒。
用朱希真韻寄葛主簿 王庭珪 
聞道石壕吏，今猶夜捉人。徒煩移簿領，何計靜烟塵。痛哭聲連野，椎敲瘡滿身。催科君正拙，寧不動悲辛。
再和一篇兼寄朱希真 王庭珪 
主簿四海士，先生千載人。羈遊厭旗鼓，談笑出風塵。高卧屢違旨，榮名忽中身。清詩何絕妙，韲臼識餘辛。
溪上春日 王庭珪 
遲日千花艷，開簾雙燕飛。好山晴拂漢，遠水靜含暉。細草爭青出，佳人薄暮歸。此時春思亂，未覺向來非。
送樂秀才歸新淦 王庭珪 
夜雨漲新碧，曉舟搖古堤。帆從金水落，家在日梁西。萬竹遶茅屋，千峰隔釣谿。探囊能起死，門外想成蹊。
春日遊鴿湖山 王庭珪 
風起羣木末，花開兩壁香。山溪雲影變，人靜鳥聲長。紺殿横崖起，飛泉噴玉光。扣門僧出定，彈指下禪牀。
鳳停館中秋 王庭珪 
山高月未吐，吟上嶺頭看。萬里雲霄靜，一天星斗寒。蝦蟆出金背，玉兔動銀盤。唯有南飛鵲，遶枝終不安。
和葛德濟見懷 王庭珪 
憤氣蟠胸久，開談音吐鴻。雲山初闊别，罇酒憶相逢。暮草黏僧屐，晴江理釣篷。閑居詩句僻，祗自詠家風。
送妙空大師往郴陽省兄 王庭珪 
遠水縈環碧，秋山作劍攢。取經行嶺徼，飛錫下雲端。風捲湖烟靜，天高雁影寒。何時却回首，卻爲掃蒲團。
宿唐興寺夜雨 王庭珪 
木落羣烏起，孤眠枕未安。客愁金槖盡，酒病玉壺乾。雁過風傳響，雞鳴雨送寒。平生萬感集，咄咄出毫端。
和周監丞聞京洛關中收復四首  其一 王庭珪 
扈聖尊皇極，真人握赤符。梯船初入貢，輿地夜披圖。力戰非天意，賡歌奉睿謨。花卿雖猛將，絕世可能無。
和周監丞聞京洛關中收復四首  其二 王庭珪 
戰甲初休馬，邊烽不舉狼。山河秦地壯，日月漢天長。劍戟將銷盡，鈎鋤始破荒。欲觀調鼎手，一臠已堪嘗。
和周監丞聞京洛關中收復四首  其三 王庭珪 
喜有官中信，衣冠返舊京。交馳節旄使，悉罷羽林兵。丹詔從天落，羣心仰首迎。蕭條萬里道，今日有人行。
和周監丞聞京洛關中收復四首  其四 王庭珪 
河南新郡縣，吾宋舊山川。喬木應猶在，遺民不記年。行人將漢月，持節照胡天。屬國今無恙，遙知免齧氈。
送劉禹錫之官五羊 王庭珪 
南海千山外，東風幾驛催。嶺頭梅雨歇，旗尾瘴烟開。蠻徼無塵起，中原有使來。時應問消息，會向日邊回。
秋夜 王庭珪 
山色釀空碧，砧聲鳴翠微。自憐爲逐客，誰爲擣寒衣。居士本無病，參軍胡不歸。扁舟在吾手，爾莫用危機。
曉行唐興寺道中寄劉美中 王庭珪 
雨洗穹色靜，雲開曉碧初。峰巒爭峭拔，臺殿已清虛。村落孤煙起，人家半嶺居。回看巖際寺，幾欲倒騎驢。
清軒 王庭珪 
竹逕有佳色，耳根無市聲。山如畫屏立，水作縠文生。窗戶松風響，園蔬杞菊馨。夜深天更靜，待看玉蟾明。
亂後過東山寺 王庭珪 
煙塵苦未盡，紺殿倚巖阿。雲護佛世界，山栖老禪和。斯人具眼目，法力辟兵戈。欹枕聽粥鼓，誰能奈爾何。
和黄子餘湖南道中寄弟子默二首  其一 王庭珪 
花落黄陵廟，禽聲隔岸聞。山川湖外遠，牛斗地形分。回趁峰頭雁，遙瞻嶺上雲。惠連詩更好，夢裏亦思君。
和黄子餘湖南道中寄弟子默二首  其二 王庭珪 
卷裏詩新出，關中記舊聞。乾坤今轉大，吳楚昔嘗分。霧失朱陵峒，晴開紫蓋雲。仍傳九疑尉，奇策動明君。
又和酬子餘 王庭珪 
句法出脩水，家聲誰不聞。微言雖甚秘，殘馥可能分。筆掃堂堂陣，詞飛藹藹雲。馬卿才思逸，傾動卓文君。
又和酬子默 王庭珪 
牛渚西江夜，新聲月下聞。定知終夕詠，不覺曉光分。儻有罇中酒，重論日暮雲。山林正憔悴，抵掌忽逢君。
頗姪明碧軒 王庭珪 
不可居無竹，開軒眼界新。風摇碧玉玦，雨解籜龍鱗。晚色侵書帙，疏枝掛月輪。客來從逕造，莫問打門人。
和李巽伯送劉德基赴縣齋 王庭珪 
令君湖海士，置榻謂公賢。綠野千峰翠，朱甍萬室連。客依彭澤柳，人問孝亷船。他日功名逼，金魚未免懸。
郡燕新進士胡文侍讀即席賦詩因次其韻 王庭珪 
雁塔題名處，蟾宮折桂新。英雄綴行列，材業濟生民。榮耀初開宴，招呼如此賓。鵬飛上霄漢，横海脫凡鱗。
郭教授南窗置酒觀競渡次坐客劉時舉韻  其一 王庭珪 
一飲徑一石，此風誰敢陪。日移林影轉，船劈浪紋開。銀燭自相映，玉山何用推。廣文官獨冷，賴有酒盈杯。
郭教授南窗置酒觀競渡次坐客劉時舉韻  其二 王庭珪 
殊方作異客，勝日喜遊陪。鼓譟風雷動，帆爭錦繡開。詩元無格律，誰與定敲推。折得新荷葉，聊將當酒杯。
送郭教授 王庭珪 
蠻域經年住，飄然見古風。新編文似錦，高論氣如虹。杖屨容追步，箴規有發蒙。方期親謦欬，吾道又將東。
廬山道中寄送聶名世 王庭珪  庐山
村遠孤煙起，山明曉霧開。人行萬松裏，路過九江來。此去日千里，其如腸九回。淮南酒樓近，玉笛不勝哀。
次韻楊廷秀臨安小樓不寐之什 王庭珪 
坐待銀蟾上，寒禁酒力加。霜清羣動息，雁過幾行斜。樓角猶吹笛，天街又走車。客眠終未穩，人語已爭譁。
次韻李巽伯贈琴僧惠端 王庭珪 
老端高世士，髯李仙中人。鳳吐千篇久，新吟十弄新。妙談天地假，笑破海山春。物物消磨盡，今年始是貧。
野外春日 王庭珪 
步屧穿花徑，香風吹客衣。地偏窮谷暖，雨過亂鶯飛。草色連空闊，僧居入翠微。田翁泥人飲，數肘不容歸。
送向主簿 王庭珪 
櫪馬志萬里，棘鸞纔一飛。薦書聞帝里，綵服過庭闈。野渡生春草，林花弄晚暉。君家芸閣老，應問我何歸。
題劉元弼遠菴 王庭珪 
門徑臨官路，耳根無市聲。山從雲外起，風入坐中清。靜趣逸天半，孤吟待月生。緬懷江海意，溪水遶菴鳴。
辰州上元 王庭珪 
留滯沅湘浦，飄如雲水僧。來爲萬里客，又看一年燈。翠幰褰珠箔，高樓俯玉繩。鼇山今夜月，應上最高層。
用前韻酬清首座 王庭珪 
寺寄他鄉客，家居何處僧。一盂鐘後飯，數盞夜深燈。出井初無索，斵輪還中繩。擬心觀此境，階級已成層。
早春遊孔志行園 王庭珪 
小圃傍城郭，新堂磨碧甎。青楓未鑚火，高柳已參天。好鳥又相語，幽葩自在妍。敲門時逕造，不問主人賢。
春日攜頔子同劉養正教授遊凈國寺至李家園 王庭珪 
野外煙光闊，僧園竹逕通。柳絲摇嫩綠，桃雨落輕紅。處處花如舊，年年人不同。自矜雙足徤，著屐試春風。
清明日訪胡師顔 王庭珪 
門巷倚城郭，林亭占水雲。竹摇碧玉玦，池皺綠羅紋。鸎舌初調曲，蘭芽忽吐芬。牡丹雖晚發，風味獨超羣。
入辰州界道中用頔子韻 王庭珪 
路入荒溪惡，波穿亂石跳。騎驢行木杪，避水轉山腰。倒掛猿當道，横過竹渡橋。吾生本如寄，歲晚尚飄颻。
憶馨鴻二孫 王庭珪 
憶汝何時見，愁眉此日舒。别來三換歲，誦得幾多書。字稍堪拈出，翁今喜有餘。阿鴻纔弄筆，相對想軒渠。
題步雲軒 王庭珪 
身在飛煙裏，如登霄漢行。雲從脚下起，雷忽耳邊鳴。暮碧佳人遠，春紅晚照明。能消幾緉屐，當不負平生。
題昭昭閣 王庭珪 
天意豈難訴，雲烟渺降真。倚欄瞻日月，滿壁繪星辰。夜梵光生戶，晨炊竈見神。高門有陰德，當不誤儒身。
和余教授 王庭珪 
詞高雲藹藹，筆掃陣堂堂。妙絕江南社，清新樂府章。窮通元自樂，身世兩相忘。不下千尋海，焉能得夜光。
和胡觀光聞蟬 王庭珪 
地僻林逾靜，山幽鳥不驚。日高簾影重，蟬噪柳陰輕。鬢學風前翼，琴傳葉下聲。士龍能作賦，爲爾特留情。
送李彦明 王庭珪 
叔父今誰貴，中郎一世豪。渡江人物盛，容駟里門高。冠蓋榮吾黨，芝蘭見汝曹。兹遊兼問學，鼓篋莫辭勞。
江上 王庭珪 
倚杖江風起，呼船水面開。人從州觜渡，帆破浪頭來。月色共千里，天恩徧九垓。當年送客處，待看赤車回。
送楊彦昭往湖南謁陳夢肇運使 王庭珪 
結客少年日，同遊碧水邊。今持繡衣斧，就覓孝亷船。湖闊驚千里，雲開有一天。莫嗟清絕地，不異泛紅蓮。
謫辰州 王庭珪 
得失真何事，文章妙入場。隱身三十載，汗簡幾千張。名落江湖外，氣干牛斗傍。吾衰任飄泊，朝夕渡沅湘。
沅江上晚晴用頔子韻 王庭珪 
急雨捎溪面，蘭橈轉渡頭。寒鴉栖古木，晚日射危樓。山带黔巫遠，水還荆漢流。晴天思無限，細細數沙鷗。
次韻周秀實通判送段季裕還永新二首  其一 王庭珪 
竹下忘年友，誰如藉與戎。相從知理窟，會見立奇功。兩地風烟接，三吳水石窮。飄蓬歲事晚，何日一罇同。
次韻周秀實通判送段季裕還永新二首  其二 王庭珪 
州里聞名舊，江湖識面新。讀書元自喜，擬古欲誰倫。巖穴人歸隱，池塘草又春。周侯有佳句，持贈可娛親。
惜春亭席上和伍孺安酴醿 王庭珪 
滿眼傷春色，瑤花墮玉巵。羣仙下來看，皎月自相隨。國艷晚尤貴，天香發每遲。我方留客醉，簾捲未教垂。
同施倅遊壽昌觀 王庭珪 
岸曲穿叢篠，山回轉翠屏。烟雲摇晚霽，樓殿倚空青。栢黛參天峻，松脂入地靈。幽尋未能及，重約扣巖扃。
贈惠門端師 王庭珪 
劫火燋鄉邑，烟塵何處逃。雲藏佛世界，門背古亭臯。徑隱花木靜，山深人物高。老師具眼目，法力辟兵刀。
齊雲閣 王庭珪 
縹緲虚無裏，嵯峨碧繞穹。雲從斷山起，樓在半天中。暮碧千峰雨，凉生四面風。更臨風雨上，待看出豐隆。
清音亭 王庭珪 
亭枕秋山窟，山明水共清。空林生逸響，飛溜落寒泓。誰識高深意，初無世俗情。何當攜韻磬，瀉此澹無聲。
次韻伍孺安賦草堂瑞香 王庭珪 
草屋簾垂地，移花共宴遊。艷姬香入骨，熏炷錦幪頭。絕世方名立，殘霞暮不收。夜聲燈影亂，猶覺带嬌羞。
水亭 王庭珪 
新暑池亭上，竹風吹我衣。殘花經眼盡，好鳥傍簷飛。水面澄陰闊，橘林香氣微。儻容攜茗具，來此避炎威。
遺經閣 王庭珪 
殖財作爭府，教子乃義方。斗起千尋閣，中藏萬丈光。諸郎一受業，丹桂幾回芳。他日石渠論，斯文想未亡。
寄黄平國正字 王庭珪 
麟閣岧嶤入紫清，官居真是上蓬瀛。玉壺風采想如舊，金馬文章元有聲。近喜邊頭新奏捷，獨憐江外正拏兵。老夫飽飯無他慮，料理敲推怠未成。
陪周秀實通判遊歐陽炳文園晚過隆慶寺契真亭 王庭珪 
别駕前驅朱兩輪，後車藍縷載窮賓。開門叵復見此客，看竹何須問主人。坐久風雲欲回薄，雨餘鐘磬忽清新。隔牆便是城西寺，應有高僧住契真。
和李巽伯少卿見懷 王庭珪 
眼高四海意何如，敢謂論交到闊疏。春草夢池方得句，夜霜置酒復懷子。初披郇國五雲字，何啻劉公一紙書。銅鼓遇時思發響，蜀椎須待刻桐魚。
次韻徐漕案部至廬陵見訪 王庭珪 
節擁朱輪下九霄，因從物外訪英豪。江南正自賢徐穉，天子先應問伏滔。試看翰林批鳳尾，何如大尉飲羊羔。諸公拔劍論功業，當念蕭侯轉粟勞。
寄程子山舍人 王庭珪 
老泉仙翁騎列星，文采風流屬此甥。鳳閣初傳舍人様，帝城新有能詩聲。青萍出匣蛟兕吼，赤手捕蛇狐兔驚。願扣洪鐘識音響，暮年聊欲聽鏗鍧。
過劉美中新居 王庭珪 
亂碧峰頭水拍堤，白沙寒竹凈柴扉。晨光破霧千山出，絕壁盤雲一雁飛。窗外烟霞舒錦綺，坐中談笑落珠璣。江邊野老逢人說，待看追鋒入翠微。
陪元勃舍人秀實監丞遊徹見閣 王庭珪 
薰風拂曉度長堤，堤上雙紅捲使旗。樓影與天俱在水，岸沙經雨不成泥。他州半落青山外，别浦遙分翠浪低。渡口神螺誰復識，江空應只月明知。
登滕王閣二首  其一 王庭珪  滕王阁
翼軫南邊第一州，滕王高閣枕江流。天提日月東南走，地闢山川晝夜浮。午後朱簾捲斜照，更深白水自明樓。當時帝子鳴鑾後，歌舞重翻又幾秋。
登滕王閣二首  其二 王庭珪  滕王阁
滕王歌舞今千載，彷彿鳴鑾度綺窗。尚有殘霞伴孤鶩，時聞晚唱下長瀧。危欄傑棟臨無地，翠嶺層陰落半江。欲詠朱簾捲山雨，含毫自覺寸心降。
贈黄伯成 王庭珪 
痛飲長齋擬八仙，醉中談辯亦逃禪。吟詩不落正始後，作句定居靈運前。富貴逼人應未免，文章驚世始堪傳。近聞相國頻搜訪，應有除書上九天。
寄賀劉美中舍人直學士院 王庭珪 
明光清曉玉開關，脚踏金鑾近侍班。行盡九重天上路，正臨方丈海中山。紫薇閣對青霄近，紅藥花翻白日閑。待看飛龍催賜馬，錦袍蓮燭夜深還。
出城北由山徑入徹源忽逢荷花彌望不知爲何處詢其地名曰長塘又行數里行大路出連嶺作詩記之 王庭珪 
山根細路遶長塘，忽有荷花照水光。誤入孤村看青壁，却逢千蓋擁紅粧。採蓮不見溪中女，緩轡徒牽馬上郎。行傍綠堤將過盡，回鞭小住惜餘香。
長沙試殿聞傅彦濟永州考試還先寄此詩 王庭珪 
歸馬鏘然響轡環，道傍春色正斕斑。吟登回雁峰頭月，覽遍清湘雨後山。剩有虹蜺蟠筆下，喜聞蝴蝶入簾間。花時獨鎖深深院，卧聽笙簫夢裏還。
再次前韻 王庭珪 
湘水清如碧玉環，湘妃淚染竹痕斑。此時遊宦非高志，何日抱琴歸故山。雁塔共題雙闕際，馬蹄同下五雲間。今朝顦顇荆湖外，却望烟霄嘆未還。
春日山行 王庭珪 
緩鞚青絲馬不嘶，春山草長靜柴扉。迸林新笋斑斑出，隔水幽禽款款飛。雨過泉聲鳴嶺背，日長花氣撲人衣。雲藏遠岫茶烟起，知有僧居在翠微。
正月二十立春觀雪次韻向文剛 王庭珪 
雪擁東皇下紫虛，霓旌鳳馭肅前驅。天將平地開銀闕，人似春冰在玉壺。綠蟻飄香浮翠斝，青絲傳菜出行廚。老農慣識豐年兆，正欠漁簔入畫圖。
再次前韻二首  其一 王庭珪 
馬上吟詩雪滿鬚，垂鞭信馬不須驅。病餘消渇澆茶枕，醉後狂歌打唾壺。坐見詞鋒森武庫，還如禁臠出天廚。筆間能作有聲畫，似看輞川摩詰圖。
再次前韻二首  其二 王庭珪 
天公剪水落空虛，似借東風暖力驅。未用春禽催脱袴，寧聞沽酒勸提壺。歌樓人唱郢中曲，野寺烟生香積廚。何必萬錢方辦酒，一杯隨分豈難圖。
避亂深山蒙兄寶君寄牡丹數枝鮮妍不減平日始覺茅簷頓有春色感歎之餘因成拙句 王庭珪 
鄉井彫殘屋瓦頹，東風依舊上池臺。别來縱值時方亂，春到何曾花不開。驟覺茅簷堆錦繡，未消翠轂走塵埃。勿云去草草無惡，今日遮藏要草萊。
再過東岡 王庭珪 
物色江寒楓葉凋，江邊微雨暮蕭蕭。白沙翠竹舊行路，碧水朱欄新渡橋。盡室當時避征戰，十年閑事付漁樵。如今傑屋明人眼，一笑端能覆酒瓢。
送元上人遊仰山歸泐潭 王庭珪 
兩刹崚嶒隱翠岑，却擔拄杖出烟林。來時飽喫東禪飯，歸去泥添古佛金。絕嶺松篁青玉瘦，上方漁鼓白雲深。是中不可著言句，且聽半山鸞鳳音。
次韻歐陽叔向水中月 王庭珪  长江
月從海底轉天心，影落長江海共深。倒卓玉輪窺白兔，平看波面擁黄金。魄隨秋水流無盡，光射寒潭曉未沈。此月已曾經照古，又觀古月照如今。
次韻周子發喜雨 王庭珪 
天邊旱魃凌高秋，草木焦卷生百憂。正欲焚山泣魑魅，忽驚暴雨交田疇。牲羞奔走羣祀喜，雷公怒叱萬鬼囚。何當盡洗炎熱苦，坐令清風還九州。
和胡觀光登酒樓 王庭珪 
李白夜登孫楚樓，樓中翫月苦淹留。定知公等非凡客，要是人間第一流。玉勒穿花回曲徑，銀槽瀉酒注深甌。遙觀翠幕張燈處，小婦鳴箏在上頭。
和趙叔清書事 王庭珪 
鐵馬初休淮上兵，人心遙望泰階平。祥雲密遶皇居近，喜氣先從日下生。漢殿風高飛燕雀，秋宵星亂落欃槍。從今且覓耳邊靜，半夜不聞鼙鼓聲。
和陳相之至日即事二首  其一 王庭珪 
湖海元龍氣宛然，求田問舍語何緣。兩京夢斷無消息，萬里人歸有歳年。嶺外梅花愁欲破，雲安江水遠堪憐。兹辰不預朝閶闔，猶喜山間穩晝眠。
和陳相之至日即事二首  其二 王庭珪 
南雪常時不到地，嶺梅今與雪夤緣。漸添化國舒長日，更卜祥雲大有年。萬木寒癡猶自凍，一枝疏瘦想堪憐。時聽野老談新政，坐竦詩肩夜不眠。
新學□□□落成釋奠諸生畢集喜而有作 王庭珪 
洗盡西江戰伐塵，忽開黌宇照城闉。一時人物風雲會，千里溪山俎豆新。儻使將軍皆遣子，定知夷狄卻來賓。修文偃武須今日，鳴玉鏘金未乏人。
和歐陽周弼 王庭珪 
誰念揚雄寂寞居，忽逢佳士倒衣裾。裁詩禿盡千毫兔，岸幘斜欹半幅綀。節並松筠霜雪後，唾成珠玉笑談餘。窮山避寇應愁絕，付與騷人萬古吁。
別葛德裕主簿 王庭珪 
官冷身閑簿領稀，時從物外赴襟期。憑君小緩青絲鞚，爲我聊傾碧玉卮。野寺石泉秋煮茗，松窗雪屋夜論詩。懸知別後東風近，先寄寒梅第一枝。
和葛德裕別後用舊韻見寄 王庭珪 
渝川咫尺如千里，千里猶堪雞黍期。旋滴銀槽將進酒，細傾金屈倒垂卮。閑爲洛下諸生詠，突過黄初數子詩。阿吉想能騎竹馬，鳳雛低映碧梧枝。
送裴主簿 王庭珪  长江
長江歸去又騎驢，依舊青山霜葉枯。入眼雲山有佳句，脫身捶楚亦良圖。輕裝但載書千卷，後夜相思天一隅。乍喜飛鸞離枳棘，莫貪爲縣落雙鳬。
和居東村作 王庭珪 
避地東村深幾許，青山窟裏起炊烟。敢嫌茅屋絕低小，净掃土牀堪醉眠。鳥不住啼天更靜，花多晚發地應偏。遙看翠竹娟娟好，猶隔西泉數號田。
送鄒去非 王庭珪 
郴陽叨預校羣英，二十年來一夢驚。往日下帷搜俊異，見君落筆已縱横。才高固可萬人敵，志大欲圖千佛名。誰念先生今老矣，披簔倚杖看巖耕。
次韻向文剛晁叔易遊青原 王庭珪 
佛屋深蟠七祖山，魯公奇字刻孱顔。能來把釣溪臺上，安用賦詩戎馬間。薄宦不知何處好，浮生纔得此時閑。夕陽渡口人爭渡，又趁城頭暮鼓還。
安成再逢黄平國 王庭珪 
憶昨相逢氣益明，投書力詆漢公卿。一時末俗無高論，千古佳名屬後生。魏郡初徴狄仁傑，汝陽幾縛李元平。行當獻納麒麟殿，看挽天河洗甲兵。
題郭秀才釣亭 王庭珪 
野闊江寒一雁飛，碧蘆花老鱖魚肥。遶欄綠水秋初凈，滿棹白蘋人未歸。醉任狂風掲茅屋，卧聽殘雪打蓑衣。他年欲訪沙頭路，會自攜竿扣竹扉。
次韻江正邦 王庭珪 
盧溪春水欲平堤，滿徑蓬蒿竹掩扉。齋館静無塵土雜，盤飱喜有藥苗肥。君尋甘露峰前住，人似山陰雪夜歸。江海未應終寂寞，鶴書将下釣璜磯。
正邦聞王師來駐辭歸禾山次韻以别 王庭珪 
潘才如海渺無堤，肯顧衡茅竹裏扉。閑釣一溪春水綠，尚容三寸白魚肥。忽傳銅虎天邊下，共探驪珠夜半歸。此去烟塵猶未靜，何時馬跡破苔磯。
和謝倅謁縣學 王庭珪 
玉帳高談已厭兵，聊將小隊出郊坰。先生文史三冬足，學士銅錢萬選青。他日却登龍尾道，教人頂戴佛名經。諸儒勉稱興賢意，作賦摩空動漢庭。
和周公予遊春用前韻 王庭珪 
曉堤春浪拍江城，出郭試尋堤上坰。雲脚忽從平地起，柳梢先入半天青。村深漸覺人烟好，地僻苦無車馬經。日暮歸來微雨歇，酒醒客去月當庭。
酬張公敏示古戰場賦 王庭珪 
弔古高文說戰場，毫端凜凜挾秋霜。自能突過今人作，不必汙爲梵冊藏。曾捲笏袍還聖主，重攜筆札試明光。曲江故有家聲在，莫擬愁詩似景陽。
和李彦文 王庭珪 
偶從山澤得追陪，吐論風生不受埃。曾讀芸齋編廣錄，固知天下有奇才。愁堆青簡千年蠧，忙過黄槐花幾番。往歳聞名未相識，常如弱水隔蓬萊。
送李成叔歸峽江兼簡蕭懋德 王庭珪 
平生未見嵇中散，野鶴軒昂識季昆。江表今無耆舊在，中郎尚有典刑存。螺川汗炙書千卷，玉澗船歸酒一罇。獨羨冰清蕭處士，通家能入李膺門。
次韻裴主簿述懷 王庭珪 
著書尚有銀管筆，騎馬元無金絡頭。陶令種田非左計，漫郎作官真薄遊。脫身簿領歸來好，入手漁竿隱去休。老瓦盆邊可呼客，興酣何用玉爲甌。
謝直夫乘小舟訪予于横山堂兼惠佳篇奉次元韻 王庭珪 
謝公雅量含邱壑，夙有江湖萬里情。迺肯屈身登野艇，更容著帽進書生。詩成絕壁烟霞動，雨過晚雲樓閣明。句法誰堪敵康樂，毫端應挾雪霜清。
春日横山堂有懷謝直夫用前韻奉寄 王庭珪 
解道澄江元有聲，東山出處更關情。高吟正憶西堂夢，妙語又逢春草生。沙尾斷篷垂釣遠，峰頭晚日落船明。不將軍騎驚猿鶴，巖谷猶傳此段清。
草堂東橋翫月 王庭珪 
坐看冰輪碾太清，赤欄橋下水先明。光從蟾兔窟中出，人在鯨鼇背上行。地隔里門無俗客，樓高鄰笛有新聲。此時迥絕非塵境，更聽天雞第一鳴。
謝同年李提舉見訪 王庭珪 
曾共丹梯步廣寒，自無仙骨墮凡間。君攀玉兔窟中桂，我返神螺江上山。豈謂觀風經邑里，猶能駐馬問柴關。鳴騶排入蓬蒿徑，踏破巖前綠蘚斑。
和趙叔清登殷仲堪讀書臺二首  其一 王庭珪 
晉朝人物渡江初，爲郡風流只載書。臨水重開數間屋，宿兵仍富九年儲。英豪系出三公後，磊落胸蟠萬卷餘。東觀諸郎未堪比，登車不落問何如。
和趙叔清登殷仲堪讀書臺二首  其二 王庭珪 
池上開軒對郡樓，當時太守氣横秋。聲名已負荆州望，舟棹更爲滄海浮。插架古書芸護蠧，隔溪遊女扇障羞。仲堪沒後今千載，孰謂人間無此流。
春曉招友人 王庭珪 
庭前好樹宿烟浮，上有珍禽啼不休。花發亂紅稠屋角，柳翻新綠出牆頭。起看霄漢知晴色，旋買壺觴辦勝遊。平旦爭門人競入，與君先上望京樓。
和周公予呈向宰 王庭珪 
夜聞急雨洗氛埃，慶澤仍從天上回。寰海自應遵詔旨，管弦何用費詩催。東風漸著金絲柳，和氣潛飛玉琯灰。遙想慈寧動新樂，禁門清曉拂雲開。
次韻黄元授見訪 王庭珪 
中興人物起紛紛，應有奇才合致君。仰視孰爲真漢相，夜行何識故將軍。且騎駿馬天邊路，莫話高樓日暮雲。年少功名方入手，勒移休動北山文。
次韻胡觀光長慶寺早起 王庭珪 
曉天樓殿倚空虛，尚見星辰落落疏。鵲動高林人起後，馬嘶殘月客行初。偶來作尉聊驅盜，豈謂論功得謗書。但使一方無犬吠，即看黄紙下新除。
和黄元授喜雨 王庭珪 
天公叱起羣龍顛，黑風立海倒百川。黄流忽通南北港，白水自滿高低田。官軍從來仰征賦，農民豈解持戈鋋。雖得一雨洗炎熱，夜吏捉人誰使然。
次韻答劉元弼 王庭珪 
鼓篋同登樂泮年，論文誰復似徐堅。向來聚散如春夢，此去逢迎應宿緣。陋巷苦無高馬過，新詩時有賈人傳。芒鞋竹杖俱無恙，歸日猶堪作地仙。
次韻何倅雪詩 王庭珪 
半夜陰風捲地來，平明犬吠恐爲災。高吟梁苑詞方就，醉卧袁門打不開。貧甚此時穿履出，興闌何處棹舟回。瓊樓玉宇非人世，疑共盧敖上九垓。
賀郡守生辰二首  其一 王庭珪 
月麗重離日正明，星精磅礴應時生。詩成五字今無敵，賦壓三都世有聲。殿閣微凉風乍起，門庭當晝雀爭鳴。擬將間氣爲公壽，編入中興頌太平。
賀郡守生辰二首  其二 王庭珪 
鵲印銅鈎幾世傳，門中人物自超然。高文大筆無雙譽，紫府丹臺第一仙。會見黄眉三洗骨，謾勞青史再編年。西林恐未容歸隱，將有追鋒下九天。
蠟梅寄陳相之侍郎 王庭珪 
野寺西邊雪壓梅，曾陪杖履探春回。重尋密竹檀欒外，又見疏枝摘素開。步屧尋花嗟我老，巡簷索笑共誰來。細看風味依然在，不是劉郎去後栽。
和向宰喜雨 王庭珪 
夜聽雷車碾太清，風翻急雨落平明。不憂稻穟已燋卷，似見天河欲倒傾。犴獄繫囚應盡洗，豐年詩句喜先成。東郊南畝村村樂，草木欣欣亦有情。
劉美中自翰苑歸追懷平昔之遊再過唐興寺陳迹依然輒成長句奉呈 王庭珪 
重尋古壁舊題詩，林竹蕭森上翠微。但見曉猿驚蕙帳，應無山鳥怪儒衣。野僧忽自雲中出，閣老新從天下歸。拍手相歡同一笑，可能長伴釣魚磯。
唐興寺再呈美中 王庭珪 
七年三過唐興寺，夢裏聞君得好官。遍歷蘭臺兼柱史，近辭香案出金鑾。從來呼客沽村釀，不敢移廚洗玉盤。政恐人情賤楊柳，送迎唯作故時看。
送胡邦衡之新州貶所二首  其一 王庭珪 
囊封初上九重關，是日清都虎豹閑。百辟動容觀奏牘，幾人回首愧朝班。名高北斗星辰上，身墮南州瘴海間。不待他年公議出，漢廷行召賈生還。
送胡邦衡之新州貶所二首  其二 王庭珪 
大廈元非一木支，欲將獨力拄傾危。癡兒不了公家事，男子要爲天下奇。當日姦諛皆膽落，平生忠義只心知。端能飽喫新州飯，在處江山足護持。
次韻周公子秋日書懷 王庭珪 
酒酣下筆不能休，寫盡江南萬斛愁。長史果爲何物漢，中軍不是置書郵。又聞戰馬將休息，且任浮鷗自去留。觸目西風易增感，山川信美莫登樓。
和曹温如都監惠詩 王庭珪 
兩脚誤隨車馬塵，江湖歲晚始謀身。籬邊日醉陶元亮，窗外夜呼祁孔賓。倒著敝衣迎好客，急搜奇句發陽春。阿瞞豈但能横槊，文彩風流世有人。
次韻呈劉立道宣諭二首  其一 王庭珪 
萬里窮民欲叫天，天邊御史雨隨軒。潁川大姓行當案，河隴幽囚自不冤。權倖畏威先縮頸，姦回未死已羞魂。江南弊冗如蜂蟻，入奏猶須一夜論。
次韻呈劉立道宣諭二首  其二 王庭珪 
使星光出太微庭，馬上風雲日下生。斧鉞疑從霄漢落，絲綸如被袞衣榮。歡迎道路初頒詔，威讋姦雄不動聲。誰識張綱最年少，耆儒空愧舊知名。
向文剛讀書齋試雙井茶有懷黄超然 王庭珪  西湖
黄蠟青沙未破封，已知雙井社前烘。一丘風味極不淺，萬頃烟波興不窮。東晉書齋頽壓後，西湖山色有無中。危欄傑閣明人眼，獨覺登臨欠此公。
二月二日出郊 王庭珪 
日頭欲出未出時，霧失江城雨脚微。天忽作晴山捲幔，雲猶含態石披衣。烟村南北黄鸝語，麥隴高低紫燕飛。誰似田家知此樂，呼兒吹笛跨牛歸。
次韻謝同年劉子堅生日惠詩 王庭珪 
詩詞清麗筆如神，猶記同年歲在申。弧矢志高千萬里，烟霄路闊幾由旬。曾無紫氣衝南斗，空有紅光動北辰。自顧頑才類銅錫，敢期陶冶鑄成鈞。
和劉元弼亂後見訪 王庭珪 
纔下清談已絕塵，莫嗟離亂恐傷神。兵戈亦是古來事，丘壑還須我輩人。吟罷細傾桑落酒，歸來倒著接䍦巾。茅簷近喜聞雞犬，步屧尋君去亦頻。
朱通判見訪病不能出以詩謝之 王庭珪 
鳴珂傳響動比鄰，爭看題輿朱兩輪。節擁兵符分半刺，道經山邑訪閑人。行春號令清如水，落筆篇章妙入神。應念窮愁病書客，經年顦顇楚江濱。
和井令西山石屋感雨 王庭珪 
漸見時平草木蘇，姦蹊盜穴已洿瀦。登山敢憚牛馬走，置酒誰呼陳趙予。助魃旱龍初偃蹇，隨軒飛雨不躊躇。雲騰石屋蒼崖峻，磨刻行當候璽書。
次韻謝處州倅毛長吉見訪惠詩 王庭珪 
有客江邊問草堂，銀鞍白馬爛生光。不嫌茅屋絕低小，往坐竹陰移晚凉。入洛聲名動冠蓋，傳家文翰在巖廊。高風誰復如公者，肯接山林氣味長。
再次前韻二首  其一 王庭珪 
邂逅忽登君子堂，眼明初識斗間光。如窺銀漢纖塵靜，更酌金盤曉露凉。玉座正臨天北極，蓬山歸直殿西廊。野人不識昇平事，但覺江邊白日長。
再次前韻二首  其二 王庭珪 
毛公過我竹間堂，贈我新詩敵夜光。盛德自爲南土秀，清風何羨北窗凉。漳江日落人爭渡，古寺僧歸月上廊。揮麈細談家世事，時材無復數真長。
和胡觀光黄元授二首  其一 王庭珪 
兩翁忽動鱸魚興，膾縷無聲雪落砧。細管向來曾並試，清流可賦共誰臨。好詩自昔員如彈，古錦何勞嘔出心。一覽雕章知格律，吹笙學得鳳凰吟。
和胡觀光黄元授二首  其二 王庭珪 
卧聽蕭寺五更風，錯打當年飯後鐘。不願綈袍憐范叔，獨緣蔬饌識茅容。黄旗接武來招盜，皂蓋行春且勸農。如此偷安欲持久，荒謀誕計恐無庸。
讀韓文公猛虎行 王庭珪 
夜讀文公猛虎詩，云何虎死忽悲啼。人生未省向來事，虎死方羞前所爲。昨日猶能食熊豹，今朝無計奈狐貍。我曾道汝不了事，喚作癡兒果是癡。
向宣卿生日 王庭珪 
庭下秋風吹紫蘭，蟠桃爲壽菊斒斕。厭分銅虎天邊郡，屢直金鑾海上山。洲渚忽然生戶外，歳星今却到人間。願扶帝業須難老，穩踏龍墀尾近班。
次韻歐陽叔向寺丞早春呈周子發知縣 王庭珪 
冰底涓涓已作聲，曉看春色上蕪城。江南樓閣烟中出，檻外山川翠欲萌。梅點宿粧凝笑靨，柳摇新綠換枯莖。化權初入東風手，莫使階前草亂生。
謝劉時昇見訪 王庭珪 
訪我林間一病翁，數椽茅屋貯清風。華裾織翠來天外，揮麈談兵伏坐中。回首此時增感慨，出門何處問窮通。北溟待看鯤鵬變，坳水蹄涔詎見容。
送别葛德濟 王庭珪 
朔風飛雨未成晴，脫葉打窗雞欲鳴。此處霑襟話離别，向來傾蓋識平生。尚期揮麈堅談壘，不必攻愁用酒兵。北闕上書無計策，誰能穿履雪中行。
再和德濟舊韻 王庭珪 
小雨脊脊弄晚晴，饑腸過午自雷鳴。鐘聲隔岸聞香積，風味令人想麴生。近報邊頭新奏捷，獨憐江外未休兵。誰能馭此不羈馬，縱使脫韁千里行。
題劉端禮達軒 王庭珪 
昔賢曾此卧烟雲，鶴怨猿驚幾度春。綠蕙再遊今日路，青山如對往年人。兒童共是窗間客，夢寐猶懷席上塵。待得遶軒多種竹，等閑來看莫嫌頻。
重陽日送李彦文之衡湘兼簡向豐之 王庭珪 
九日君當簇馬鞍，重巖細菊爲誰斑。吟登回雁峰頭月，看盡清湘雨後山。莫遣音書和夢斷，會傳名姓落人間。向郎理棹歸何晚，湖水今應不滿灣。
用前韻酬豐之 王庭珪 
每煩書札問平安，落紙遙知筆管斑。塞北未聞輕解甲，江南應得飽看山。荒村但有兩三戶，廣廈何由千萬間。他日溪邊尋我去，釣船刺入蓼花灣。
再用前韻酬胡觀光 王庭珪 
牧龍天上幾時還，因失仙龍五色斑。暫謫南昌爲隱吏，會歸東觀校蓬山。高名久已聞江表，異氣今猶出斗間。下筆不休才思闊，清如星漢瀉銀灣。
從叔君冕見訪山間自云平生躬耕釣無求於人中有至樂令某作詩寫其蕭散之狀爲賦此篇 王庭珪 
青鞋布襪綠蓑衣，滿目秋江白鳥飛。小楫扁舟乘興出，斜風細雨釣魚歸。有間茅屋臨蒼巘，尋箇樵夫上翠微。閑趁牧童吹短笛，倒騎牛背入柴扉。
和劉元弼見寄 王庭珪 
終日思詩句未成，夢回春草遶池生。拂雲松竹兼天盡，如畫江山照眼明。幽處園林皆可隱，亂來軒冕亦何榮。即時使有一杯酒，便勝區區萬古名。
次韻李世京惠詩 王庭珪 
童稚情親不記春，白頭相見眼猶新。爲文未辦送窮鬼，買宅何妨近里仁。魯國儒衣原自少，棘門兒戲定非真。斗間縱有衝天氣，樓上應無識劍人。
和劉端禮避地初歸見訪 王庭珪 
庭前喜鵲亂棲鴉，知有鄰翁酒易賒。老瓦盆隨田舍飲，半溪雲屬野人家。莫將釣手遮西日，來倚危欄詠落霞。無奈醉歸燈火亂，僕夫爭路頗喧譁。
和劉允昇夢草菴前月夜看酴醿 王庭珪 
誰與東皇殿後塵，更無凡木敢爭春。來觀夢草菴前月，疑是廣寒宮裏人。雨罷香風吹滿院，夜深笑語動諸鄰。詩詞要並花奇絕，對此吟哦句自新。
和端禮惜花苦風雨之句 王庭珪 
花逢暮境已侵尋，庭值狂風不可禁。已捲殘紅隨日脚，更吹嫩柳到眉心。明朝藉地猶堪醉，小雨籠晴未作陰。騎馬訪君春好在，不勞鐘鼓報新音。
題曹子方詩集後 王庭珪 
横槊當年知阿瞞，後來誰復識波瀾。兩蘇門地陪高詠，千古文章得細論。耆舊只今無此語，風流端要善清言。想當巧匠傍觀處，洗盡人間斧鑿痕。
次韻劉升卿惠焦坑寺茶用東坡韻 王庭珪 
日出城門啼早鴉，杖藜投足野僧家。非關西寺鐘前飯，要看南枝雪裏花。玉局偶然留妙語，焦坑從此貴新茶。劉郎寄我兼長句，落筆更如錐畫沙。
嚴子陵釣臺 王庭珪 
巨石崔嵬枕碧流，何人曾此坐垂鈎。足加帝腹動星象，手把漁竿還故邱。固異山靈回俗駕，不因鱸鱠憶吳洲。當時冠劍今何在，獨有高臺萬古留。
送劉美中舍人赴漳州二首  其一 王庭珪 
一麾初出銀臺路，手把漳南玉獸符。閭里高門容駟馬，旗旄夾道擁前驅。兩科名姓驚天地，西掖文章似典謨。詩卷從教傳海賈，釣竿未肯拂珊瑚。
送劉美中舍人赴漳州二首  其二 王庭珪 
漳浦城高南斗邊，朱旗遙拂紫薇躔。遠民初識玉皇吏，屬邑行瞻刺史天。此日分攜雲際寺，老僧留酌石間泉。祝公名宦何時了，了却歸來作地仙。
次韻羅世英 王庭珪 
蒙山三十年前話，聳壑昂霄見此郎。雲子新秔抄飯白，石泉擊火試茶香。英豪滿坐驚頭角，錦繡詩成出肺腸。此日此公逢此客，更傳秋榜助飛觴。
送歐陽南卿并簡胡紹立 王庭珪 
蕭灘傳榜到柴扉，喜見高名掛棘闈。二子文場初得雋，老夫茅屋亦增輝。方驚絕岸孤峰出，更待刺雲雙鵠飛。盧肇風流今未泯，渡頭重看錦標歸。
和裴主簿九日 王庭珪 
欲上高高嶺路微，疏林蔽日尚堪依。楓江水冷天初靜，桐井霜乾葉亂飛。籬下採花人獨秀，山頭落帽客何稀。金壺倒盡重沽酒，莫惜朝來更典衣。
安成逢吉守李西美舍人二首  其一 王庭珪 
掖垣清近泰階傍，新賜魚書綰郡章。手把玉堂青縷管，坐褰刺史赤帷裳。紅旗照日三千騎，白粲連帆一萬檣。幾夜紫微躔次靜，飛星今入斗南光。
安成逢吉守李西美舍人二首  其二 王庭珪 
妙齡高義動神京，獨出漢庭諸老生。鳳閣縯綸朝視草，麟符分閫夜談兵。猶聞豺虎縱横在，已覺山河氣象清。欲會風雲扶帝業，先令草木識威名。
喜楊文發生子 王庭珪 
觸目琳瑯滿戶庭，又聞白母夢長庚。杜家驥子誰家有，天上麒麟地上行。豈但疏眉驚秀拔，更期洗眼看飛騰。人間萬事何時足，但有佳兒了一生。
周公予監場解官 王庭珪 
終年騎馬上山坡，鑄得中郎錢幾何。解組可能留不住，扣門猶許問無他。莫因時事輕悲感，從此新詩更琢磨。竹徑松窗與塵隔，幅巾聊且重相過。
和劉元弼筠亭 王庭珪 
種竹誅茅欲傍亭，亭前花草莫爭名。笋根稚子春無數，枝上鵷雛晚更清。翠逼衣襟添野興，葉翻風雨打窗聲。何當萬木凋零後，尤見青青不世情。
和劉元弼遽室 王庭珪 
竹徑潛通幾許深，遠窗寒色半晴陰。朱輪畫轂走何事，明月清風愜素心。宴坐壺中觀彗景，時遊物外拂塵襟。此君定自能留鳳，更絕飛鴉噪暮林。
和李巽伯少卿新年憶行在二首  其一 王庭珪 
解賦新篇憶帝臺，行宮樓殿亦巍哉。應曾身作壺中客，記得春從天上來。雉扇齊開香霧繞，龍墀暖赴曉班催。君王神武多餘暇，綵勝金花似舊裁。
和李巽伯少卿新年憶行在二首  其二 王庭珪 
去國東風又一回，江村度歳亦悠哉。偶逢花向山間發，更喜人從日下來。破敵屢聞胡騎走，急賢當有鶴書催。內中誰進春詞帖，西掖須憑大手裁。
和謝夢叟思鄉用李巽伯韻 王庭珪 
江頭野老哭聲哀，宮殿千門安在哉。御路初傳鼙鼓動，驛塵猶見荔枝來。九重奇禍遽如許，四海軍書重困催。家在雙龍雙闕下，亂雲春思益難裁。
次韻謝鄭教授二首  其一 王庭珪 
久服才名老鄭虔，奮鬚抵掌便談天。平生落盡摩霄翮，妙句新如出水蓮。晚歲江湖聊可樂，夜談城壘不須堅。席門窮巷蓬蒿滿，安得高車忽儼然。
次韻謝鄭教授二首  其二 王庭珪 
騎馬凌風擬八仙，不須三斗始朝天。細聽街吏鼕鼕鼓，看舞歌姬步步蓮。問事未應無伯始，論文今復得徐堅。喜君琢句無餘跡，詩到無成却澹然。
和曾英發見寄二首  其一 王庭珪 
聞君要了官中事，了事君今竟作癡。陋巷端能一瓢足，虛名何用四方馳。開簾璧月夜生海，下筆冰蠶細吐絲。想得詩成有新句，池塘草入夢中思。
和曾英發見寄二首  其二 王庭珪 
别後文章殊長進，揮毫落紙便風生。詩從平澹人難到，語不雕鐫句自清。無計上書通北闕，猶時蹙額問西征。憶君過我誦新作，殷殷尚留金石聲。
和曾若虛 王庭珪 
書生胸次儻無奇，讀盡羣書未免癡。學似雕龍宜獨步，才非天馬敢爭馳。青編謾費千章紙，白髮愁梳滿面絲。愧乏銀鈎酬雅貺，含毫徒作畫沙思。
再次曾英發 王庭珪 
人物風流東晉時，吾家王椽本非癡。見君自少能多學，厥聞如今已四馳。但有香秔炊白玉，不須高馬鞚青絲。西鄰密度牆頭酒，日望扁舟慰所思。
次韻蕭明強追和芙蓉菴 王庭珪 
茅齋深倚五雲間，忽有高人夜扣關。揮麈風雷坐傾倒，開簾水竹自幽閑。天寒已放龍蛇蟄，棋罷那知歳月殘。兵革未聞消息好，且來拄頰看西山。
次韻周秀實過草堂夜話 王庭珪 
舍北雲生天一隅，短檠細雨夜窗虛。銅爐瀹茗助清冷，玉麈論文愧闊疏。落齒駒兒應有種，秃毫錐子尚中書。山城忽遇高軒過，不避席門江上居。
和裴主簿栽花 王庭珪 
曉簷風雪壓前墀，勒住羣花未出奇。頓覺寒廳有春色，雅宜破屋詠新詩。朱簾不捲門長靜，紅藥微開蝶便知。獨酌莫邀天上月，恐招惡客影相隨。
和劉克強謝仲振 王庭珪 
冰柱雪車詩有聲，池塘春草夢初驚。兩公共夾清漳住，匹馬時衝細路行。遶屋好山如罨畫，攻愁得酒足鏖兵。興來不用多呼客，著我罇前伴月明。
送蘇元老自舂陵還龍陽 王庭珪 
雲渺蒼梧湘渚闊，烟帆初轉九疑高。相逢未卒寒温語，此别更爲魂夢勞。江水江花自今古，湖南湖北足風濤。何時捨棹登平陸，却上晴天跨巨鼇。
次韻義夫同年見寄二首  其一 王庭珪 
青袍猶带御爐煙，坐覺江湖歲月遷。憶在九霄聯雁塔，恍如三尺鑄龍泉。薦書飛鶚聞天上，綵筆題詩落眼前。白髮郎官才力徤，知公家世似韋賢。
次韻義夫同年見寄二首  其二 王庭珪 
高文落紙自生烟，論著傳家繼史遷。氣壓千軍横入陣，詞傾三峽倒流泉。賜袍初並龍墀下，走馬同過鳳闕前。一落江湖坐窮困，顧予何敢望諸賢。
和劉賓王縣尉 王庭珪 
鼓篋同遊璧水春，橋門爭看筆如神。忽傳紫塞軍聲急，尚喜青山草色新。儻有風雲起英衛，可無膠漆似雷陳。况聞作尉功奇絕，兵入潢池不動塵。
次韻劉炳先昆仲見寄 王庭珪 
未有新詩敵庾郎，徒將斷木點青黄。峨冠不滿三尺許，拆襪仍無一寸長。鵬翼端能翻碧漢，芥舟唯可置坳堂。君才本自堪磨琢，穎脫當如錐在囊。
和歐陽炳文汝舟酴醿 王庭珪 
兩翁爛醉酴醿下，擊鉢成詩豈易酬。藉地想攜千日酒，尋香爭跨九花虯。晚風吹雪空中落，急水漂香何處流。夢覺清芬猶撲鼻，如登銀檻薦無憂。
次韻胡次魚送歐陽景蘇鎮州教授 王庭珪 
往昔逢君最妙年，朱霞天半已軒軒。論文豈是無張說，取友何期得邴原。談笑坐輕千疊嶂，吹嘘誰送九重閽。不應海嶠能留滯，早晚公車採至言。
别黄伯成 王庭珪 
常恐微言將遂絕，江南耆舊復知名。身從妙喜國中出，脚踏毗盧頂上行。覺我向來聞道晚，識公真處大僧生。相思莫謂山川阻，千里同遊聊□□。
送同年趙季成赴行在 王庭珪 
繫船楊柳曉鸎邊，冠蓋如雲欲塞川。聞道今開丞相府，昔年同是廣寒仙。不須左右爲公地，便恐吹嘘送上天。千載一時真慶遇，會看鈞力轉陶甄。
送劉子柬赴省 王庭珪 
快鎖荆州從事廳，薦書飛入九重城。試觀文陣英雄氣，定勝弓弦霹靂聲。霜踏板橋天欲曉，酒醒漁浦雁初鳴。春風漢殿臚傳近，換取青袍出帝京。
趙逢源家有妹麗每造謁必見拒今侍令兄府判東遊作詩爲别兼以見意 王庭珪 
高門日日掩朱扉，未許傾城捲翠帷。客子眼寒空過市，雪兒歌妙欠新詞。華裾將曳銅駝陌，破帽敢隨金馬羈。悵望碧天鴻雁影，黄花應不負歸期。
次韻趙文卿因以送行 王庭珪 
堤柳迎人自作陰，江流仍漲綠醅深。行人獨唱陽春曲，此日重聞正始音。騶馭已如仙褭褭，騎驢徒欲度駸駸。看君闊步青雲上，莫學書生擁鼻吟。
和施通判以詩惠茶 王庭珪 
綵筆題誇北苑春，南來草木始稱珍。江湖風味極不淺，翰墨篇章老更新。落日清吟招惡客，此時佳境屬閑人。慚無好語酬高詠，東望雲山意莫陳。
再和  其一 王庭珪 
呼童急碾建溪春，麗句兼收掌握珍。陸納家風元冷澹，庾郎詩句自清新。推之不去真何物，試與偕來端可人。當面輸心多背笑，愛君高義似雷陳。
再和  其二 王庭珪 
密雲初識雨前春，未羨官廚送八珍。正苦睡魔須料理，愧無妙語敵甘新。兵分刺史千餘騎，系出洪崖幾世人。麗句新詞鄰大雅，豈將文體效梁陳。
重陽日劉元弼筠亭席上 王庭珪 
不見龍山老孟嘉，風流誰更落烏紗。松槽旋壓初浮酒，籬菊爭開無數花。清論揮犀傾玉雪，高文射策走龍蛇。小兒拍手攔歸路，笑插茱萸待辟邪。
周德祖自衡陽相别三十餘年會余竄夜郎德祖知南江寨相遇甚款道舊興懷輒成長句 王庭珪 
回雁峰前水拍天，峰頭一笑尚依然。休論華屋生前美，同在邯鄲枕上眠。騎馬忽來臨紫寨，傳家故自有青氈。時平柵壘無烽火，灑墨成詩有幾篇。
九日以菊花酒寄施醇翁通判 王庭珪 
每逢佳節憶淵明，自採籬邊細菊英。坐見南山横紫翠，遙聞北地落欃槍。澆胸止賴杯中物，快意豈圖身後名。幸有酒兵堪一舉，請公談笑下愁城。
盛暑中黄子餘主簿攜雙井茶見訪 王庭珪 
痛飲元非避暑方，又無金盌汲寒漿。忽逢佳士攜新茗，來坐竹陰移晚凉。幽處小窗花木好，吟餘清論齒牙香。君家句法誰能似，煎出車聲遶九腸。
次韻鍾令 王庭珪 
閑舉酒兵挑一戰，愁城欲下戰方酣。且烹北苑龍香茗，暫脫東禪鶻臭衫。有志干時君自許，無錢使鬼我何堪。江湖寂寞生涯盡，對客不應容易談。
感雨 王庭珪 
拜起爐烟繞碧虚，卧龍隨雨躍天衢。道邊草木已焦卷，巖下風雷若指呼。河隴豈無冤繫獄，海汙防有浴川夫。君王屢詔寛徭役，亦念凋氓苦未蘇。
和李彦文春雪 王庭珪 
聞道江城雪似沙，東風吹動曉寒加。輕飄瓦屋鱗鱗密，亂颭檣竿櫛櫛斜。著地正憐新種竹，漫天故壓未開花。君應對此方乘興，飲似長虹汲海涯。
縣僚禱雨盤藤廟連日大澍次韻黄超然 王庭珪 
□□□□□□□，□□□□□□□。□□□□上林抄，半空雲走挾雷聲。旱妖作魃乘時起，天意爲霖轉眄成。莫問田疇水深淺，縣前江已拍堤平。
再和前韻 王庭珪 
江夏無雙望久傾，高文猶带玉堂清。子雲識字終投閣，侯喜能詩新有聲。偶會風雲蘇大旱，戲將筆札慶垂成。年豐但使無公事，勿慮潢池賊未平。
喜劉世臣仲美及第 王庭珪 
同上青雲踏玉梯，仍穿月脇取蟾枝。江南魁薦星文動，蘭省名高天下知。共喜秀光前日會，爭傳真逸老人詩。萬牛回首扶梁棟，可笑蚍蜉欲撼時。
送歐陽廣明遊仰山兼簡慈書記二首  其一 王庭珪 
士窮不作儒生酸，歲晚聊爲物外觀。行脚僧從幽徑出，集雲峰倚半天寒。且攜幾緉登山屐，勝走高門坐馬鞍。君見堂西舊書記，試求開閣看金襴。
送歐陽廣明遊仰山兼簡慈書記二首  其二 王庭珪 
不畏霜風射眼酸，要登峰頂作奇觀。連天野水微生綠，隔岸官梅已破寒。試共嵇康尋石髓，要隨杜老逐金鞍。歸來山鳥迎人閙，應是怪君猶布襴。
次韻送别曾英發 王庭珪 
士元來訪潁川公，桑下清談有素風。不扣洪鐘安識響，更聞妙句豈宜蒙。如君晚節猶堪奮，期我高名莫大穹。此别應難問消息，寄書無惜到山中。
和劉元弼歳除書事 王庭珪 
吟詩輒莫歎年終，歲歳年年事不同。藍尾旋傾人半醉，樓頭猶聽鼓三通。漸看暖律回春檻，且任狂風掲釣篷。管有明朝好天色，澹雲微雨翠烟中。
題譚微仲一經堂 王庭珪 
漢儒重道獨專經，唐室初增博士名。韋氏起家仍相國，稚圭能說亦公卿。司空城旦污潢潦，古壁遺文粲日星。異日諸郎拾青紫，傳家何用滿筲籝。
九日登鴻飛臺 王庭珪 
拄杖秋登何處臺，天高風急雁聲回。疏林紅葉紛紛下，遶逕黄花細細開。此地崔嵬聊試脚，明年強徤更銜杯。綠罇烏帽隨時足，無用白衣人送來。
豫章别彭養直 王庭珪 
荔子欲丹蕉葉黄，别君南浦正凄凉。九疑隔嶺共明月，萬里窮途非故鄉。坐見浮雲更百態，行吟秋水動三湘。金雞放赦知何日，尚許生還天一方。
送任子嚴江西運幹 王庭珪 
正坐懲羮吹冷韲，送君那復有新詩。明朝便恐隔千里，抱病何由把一巵。西蜀文章自家法，江南烟雨上樓時。東湖滕閣多佳興，落筆端能寄所思。
留别黄子默 王庭珪  洞庭湖
回瞻人在斗南邊，目斷湘中萬里天。驅馬又過衡嶽寺，攜家却上洞庭船。江湖足了平生事，文字豈徒今世傳。不共離亭一罇酒，行看待我著歸鞭。
次韻郭偉節段廷直見寄二首  其一 王庭珪 
山靈未忍勒銘移，空有寒鴉噪竹枝。二妙相逢春霧裏，老夫將竄夜郎時。傳看尺素雙魚尾，突過黄初數子詩。不上沅江探奇絕，平生誰肯一來兹。
次韻郭偉節段廷直見寄二首  其二 王庭珪 
邂逅江樓初識面，騎驢衝雪聳詩肩。談傾坐客人如玉，蘋滿汀洲水拍天。君欲摩霄登兔窟，我方載月上漁船。夜郎千古窮愁地，竄逐曾留李謫仙。
渡瀟湘江 王庭珪 
夜聽瀟湘江上雨，今朝雨裏渡瀟湘。船衝曉浪漲新碧，山似畫圖非故鄉。鴻雁來時應好在，白鷗飛起忽成行。論詩安得杜陵老，望嶽令渠賦一章。
自江上遊龍興至凈因寺 王庭珪 
曉踏晴沙江上堤，堤平沙盡草萋萋。牆頭野杏纔先發，葉底雛鶯自在啼。問道漁舟通膴水，只應烟火是桃溪。深村疑有秦人在，記取來時路恐迷。
賀王彦恭新除湖北漕 王庭珪  洞庭湖
年年新換玉麟符，應爲高名滿太虚。紫塞初分邵陽壘，皇華初上使臣車。木牛轉粟洞庭野，金馬催班待詔廬。旗鼓行春真晝錦，可能一訪夜郎居。
寄湖北總領彭子從郎中 王庭珪 
翼軫星邊貫索疏，星文夜動紫宸居。追鋒急召歸郎省，持槖猶稽侍玉除。六路藩臣供餽餉，五溪蠻子樂耕鋤。連營十萬無饑色，却入承明奉直廬。
春晚同石子文遊歐陽參軍園問其主人已物故獨一老婦開門亭檻幽雅酴醿方盛開因歎二年卜居鄰巷相去數十步而未嘗一到作詩記之  其一 王庭珪 
百花狼藉草如茵，誰與東皇殿後塵。故放酴醿教獨步，更無凡木敢爭春。杖藜亦偶逢幽徑，扣戶何須問主人。坐久忽思歸路晚，舉頭香雪落烏巾。
春晚同石子文遊歐陽參軍園問其主人已物故獨一老婦開門亭檻幽雅酴醿方盛開因歎二年卜居鄰巷相去數十步而未嘗一到作詩記之  其二 王庭珪 
居鄰曲巷有朱扉，未許牆東宋玉窺。春草滿池驚晝夢，酴醿萬朵壓繁枝。湘西江上參軍宅，黄四娘家子美詩。他日沅陵尋故事，爲余收入楚人詞。
送黄彦謨通判岳州 王庭珪  洞庭湖
奇功已奏紫宸居，新上南州别駕車。木葉寒飛洞庭野，樓船光照赤沙湖。猶聞豺虎縱横在，已覺江山氣象舒。萬一潢池羣盜息，回戈請爲掃狂胡。
朱致一來守辰州先致啟書余以病未及答而致一壓境以詩迎之 王庭珪 
麗譙高壘武陵西，西望雙紅捲使旗。玉帳靜驅千騎弩，銅符遙鎮五溪夷。我遭白簡爲遷客，君擁朱輪把一麾。諸洞带刀迎馬首，略無征鼓動邊陲。
閏十二月自城東泛舟遷居城西安福寺舟中微雪 王庭珪 
朔風吹雪江上來，急槳迎風蕩不開。渡口雲藏伏波廟，山腰霧失楚妃臺。移居自作泛舟樂，抱甕還如載酒回。歳晚浮家寄何處，兩溪春水綠如醅。
李郎中生日 王庭珪 
三槐堂下清陰滿，太華峰頭綠葉圓。天上正開炎帝歷，人間初識歲星年。名郎早合歸華省，藏室行當綴列仙。雉堞新崇邊壘壯，長城不獨有前賢。
報恩寺避暑 王庭珪 
風枝不動午雲蒸，古寺嵯峨倚石層。百丈虛廊蔭華桷，半簾疏雨斷飛蠅。病餘已怯金罇酒，捧立仍無玉盌冰。奈此人間諸熱惱，一杯清茗屬高僧。
乙亥立春夜雨平旦大雪 王庭珪 
青帝重扃夜半開，先驅雷雨下天來。千門萬戶春風入，小院高樓樂事回。但喜新年逢瑞雪，不知平地有瑤臺。杜陵遠客多愁思，忽憶兩京初發梅。
和馬德儉韻 王庭珪 
兩蘇共賦靈芝句，知是君家矍鑠翁。門巷偶鄰三徑竹，功名當柱五溪銅。似聞四海塵初靜，猶恐扁舟興未窮。螺子江邊無久滯，亦宜摶翮上晴空。
劉時舉主簿相别三十年忽相遇于沅湘之間古夜郎郡也郡素窘俸饋不繼垂槖而歸相聚月餘賦詩爲别 王庭珪 
謫仙適竄夜郎道，主簿歸從飛鳥邊。但喜騎驢得佳句，忽忘揮麈是何年。且將肚束三條篾，敢望腰纒十萬錢。剩斬湘南幾竿竹，他時分我釣魚船。
早春懷葉觀察 王庭珪 
門前江水有春聲，鷺浴沙汀照眼明。詩律未堪傳樂府，酒兵聊且下愁城。無窮澗草爭青出，自在巖花絕壁生。忽憶江南護戎老，晴窗磨墨聽新鶯。
送頔子還廬陵 王庭珪  洞庭湖
東歸未辦武陵舟，送汝翻成一段愁。雪點敝裘騎瘦馬，春寒幾日到荆州。湖山天闊洞庭野，吳楚月明黄鶴樓。莫苦回瞻白雲嶺，是行聊學子長遊。
次韻葉起商楊茂之 王庭珪  西湖
池塘春草年年綠，筆力千鈞挽莫回。南國遺騷拾蘭芷，西湖體雪禁梨梅。窮途言詠頗寒窘，治世音聲無怨哀。一覽巨編真雅唱，秀苗奇特出荒萊。
次韻酬祝彦直 王庭珪 
矍鑠猶能一據鞍，將軍雖老未甘閑。謬攜魚目投龍頷，正類蒹葭倚玉山。詞力倒傾江漢底，光芒今射斗牛間。珠璣贈我應難久，却恐風雷夜掣還。
李守拉登譙門觀修城 王庭珪 
忽見金湯峙塞垣，麗譙雄冠楚山川。門開下瞰雙溪水，壁立新磨萬丈甎。招撫番夷應有術，折衝罇俎正臨邊。邊頭卧鼓休戈甲，坐對春風理管弦。
次韻李宜仲見懷朱崖夜郎二逐客 王庭珪 
不因貴賤識交情，此段當令後輩傾。三友一龍吾作尾，同時四海孰爲兄。殊方少客通南北，厚祿無書訪死生。萬里歸期應可指，九衢先聽賣釵聲。
辰州僻遠乙亥十二月方聞秦太師病忽蒙恩自便始知其死作詩悲之 王庭珪 
辰州更在武陵西，每望長安信息希。二十年興縉紳禍，一朝終失相公威。外人初說哥奴病，遠道俄聞逐客歸。當日弄權誰敢指，如今憶得姓依稀。
次韻段季裕惠詩二首  其一 王庭珪 
久戰詞場力未衰，毫端珠璧粲離離。氣如八尺九花馬，人似千年五聚龜。國士無雙君自有，癡兒不了我先知。七年留滯沅湘道，忽詠青山獨往詩。
次韻段季裕惠詩二首  其二 王庭珪 
謫墮西南海角邊，是中樂事亦天全。漸聞長樂鐘聲近，正遇巫陽敕放年。客過茅蓬非率爾，詩如錦繡益飄然。一罇豈盡平生話，咫尺高樓起暮烟。
次韻葉起商 王庭珪 
少年攜藝試東都，一鼓無成怒奮鬚。便把龍韜取官職，欲隨鵬海混程途。清言自可容平子，文筆誰堪答摯虞。要使貂蟬出金鍪，腐儒寧不愧操觚。
和向令製錦軒 王庭珪 
大邑大官身所安，欲將何術撫創殘。久懷利器聊堪試，正見操刀不作難。百里光華風俗美，一天清澹水雲寛。剸裁大巧元無迹，血指從旁袖手觀。
次韻酬劉遂卿 王庭珪 
夜郎逐客東歸日，傾蓋江邊側帽時。霧豹隱山宜自養，弓蛇落盞莫生疑。古今得失棋千局，湖海飄零酒一巵。期子嶄然出頭角，名場何患少人知。
初至行在 王庭珪 
望中樓閣入青冥，疑是長安舊帝城。千里荷花開世界，幾年羈旅望神京。老隨丹詔身猶徤，夢入華胥眼尚生。行盡沙河塘上路，夜深燈火識昇平。
上殿退朝口號 王庭珪 
銀臺南畔曉雲飛，路入丹霄上紫薇。共看客星朝帝座，敢將汗脚踏天扉。遙瞻鳳翼差池佀，近對龍顔咫尺威。自愧衣袍正藍縷，晚來忽带御香歸。
送王舍人赴明州過闕二首  其一 王庭珪 
紫泥初出大明宮，端爲朝廷知弱翁。平地便開丞相府，烏臺先跨玉花驄。一時治行無前輩，共喜君王記自公。暫假雙旌臨近輔，聊觀海日正曈曨。
送王舍人赴明州過闕二首  其二 王庭珪 
當年玉殿校羣材，名占樞垣北斗魁。曾入翰林批鳳尾，每瞻雲氣想蓬萊。前驅候吏千軍肅，遙望天門九扇開。咫尺龍顔應入奏，紫霄東畔曉班催。
次韻楊廷秀求近詩 王庭珪 
聞說學詩如學仙，怪來詩思渺無邊。自憐猶裹癡人骨，豈意妄得麻姑鞭。曾似千軍初入陣，清於三峽夜流泉。只今老鈍無新語，楓落吳江恐誤傳。
胡邦衡移衡州用坐客段廷直韻 王庭珪 
朱崖萬里海爲鄉，百鍊不屈剛爲腸。復出光芒動星斗，定隨雷雨起江湘。歸期正待春回雁，賀客爭持酒滿觴。笑說開元丞相宅，凄凉偃月上標堂。
次韻張子家見訪惠詩 王庭珪 
老去無才可致君，強從詩社立奇勳。忽逢天上張公子，應念台州鄭廣文。風月何嘗千里隔，江山不用一錢分。能來鼓譟助餘勇，氣壓淮淝百萬軍。
用前韻贈别子家 王庭珪 
西掖篇章自一門，君能祖襲有殊勳。風流前代黄花句，夢想當年紫鳳文。月下長吟成獨唱，壁間強詠共誰分。江頭惜别多新詠，秃筆猶堪殿後軍。
送黄子默湖南機宜 王庭珪 
潢池赤子弄鋤耰，天子擇日除元侯。今君去爲幕下士，多材應與幄中籌。官弩近圍臨桂峒，捷書飛入未央樓。想當磨盾作露布，何異裴公取蔡州。
送同年趙季成知武岡軍 王庭珪 
收科同日上蓬瀛，獨我胡爲顦顇生。晚節見君乘五馬，前驅夾道擁千兵。行間峒窟烟霞静，卧聽邊城鼓角聲。入境旌旗應動色，更看蠻戶带刀迎。
歐陽彦文晚始得官爲邊郡獄掾乃州里宿儒於其行也詩以餞之 王庭珪 
往日高名動場屋，青衫未足稱平生。一官曹掾當蠻徼，萬里山河列漢營。顧我老無投筆志，羡君今去走邊城。邊頭已卧將軍鼓，早晚書來說太平。
送趙文卿之湖南 王庭珪 
霜餘新雁點汀蘋，愁絕送君湖水濱。自歎老夫如病驥，早知公子是天麟。渡湘懷遠烟横渚，望嶽題詩雨墊巾。想見騎驢得佳句，賸將收拾錦囊春。
次韻張子家新除浙西撫幹見寄 王庭珪 
幕府官清比縣僚，升沈何啻九牛毛。蓬蒿仲蔚今多病，湖海元龍氣尚豪。麗句早知何水部，舊交誰記柳儀曹。相如屬思寧遲久，不欲詼俳恐類臯。
次韻路節推瑞香幽蘭 王庭珪 
君家蘭玉盈階砌，傍有薰籠錦一端。雅似高人來席上，幽如靚女出林間。芳叢欲吐新芽長，深谷知誰著眼觀。謝氏風流元自有，更留佳客奉清歡。